open-index/open-wikipedia-markdown huggingface dataset:
ചെസ്സുകളിയിലെ അന്ത്യഘട്ടം

ബോർഡിൽ കുറച്ചുകരുക്കൾ മാത്രം അവശേഷിക്കുന്ന കളിയിലെ ഘട്ടത്തെയാണ് ചെസ്സും അതുപോലെയുള്ള ബോർഡ് ഗയിമുകളിലും അന്ത്യഘട്ടം എന്നതുകൊണ്ട് വിവക്ഷിക്കുന്നത്. ചെസ്സ്കളിയിൽ മദ്ധ്യഘട്ടവും അന്ത്യഘട്ടവും തമ്മിൽ വ്യക്തമായ അതിർവരമ്പൊന്നുമില്ല, ക്രമേണയോ പെട്ടെന്ന് കുറെ കരുക്കൾ പരസ്പരം വെട്ടിമാറ്റുന്നതിലൂടയോ കളി അന്ത്യഘട്ടത്തിലേക്കു കടക്കാം. മദ്ധ്യഘട്ടത്തിൽ നിന്ന് വ്യത്യസ്തമാണ്  ചെസ്സുകളിയിലെ അന്ത്യഘട്ടം. അതിനാൽ തന്നെ തന്ത്രങ്ങളും ഭിന്നമായിരിക്കും. കാലാളിന്റെ പ്രാധാന്യം വർദ്ധിക്കുന്നു എന്നത് ഈ ഘട്ടത്തിന്റെ ഒരു സവിശേഷതയാണ്. കാലാളിന് സ്ഥാനക്കയറ്റം നൽകാനുള്ള ശ്രമത്തെ ചുറ്റിപ്പറ്റിയാണ് ഈ ഘട്ടത്തിൽ കളിനീങ്ങുന്നത്. കളിയുടെ മദ്ധ്യഘട്ടത്തിൽ ചെക്ക്മേറ്റിന്റെ ഭീഷണിമൂലം സുരക്ഷിതമായ സ്ഥാനങ്ങളിൽ  വയ്ക്കാറുള്ള രാജാവ്  അന്ത്യഘട്ടങ്ങളിൽ ശക്തമായ ഒരു കരുവായി ഉപയോഗപ്പെടുന്നു. രാജാവിനെ ബോർഡിന്റെ മദ്ധ്യത്തിലേക്കു കൊണ്ടുവന്ന് ആക്രമണത്തിനായി ഉപയോഗപ്പെടുത്താമെന്നതും അന്ത്യഘട്ടത്തിന്റെ ഒരു പ്രത്യേകതയാണ്. ബോർഡിൽ ശേഷിക്കുന്ന കരുക്കളെ അടിസ്ഥാനമാക്കി അന്ത്യഘട്ടങ്ങൾ വർഗീകരിക്കാം. സാധരണമായ ചിലതരം അന്ത്യഘട്ടങ്ങൾ താഴെ ചർച്ച ചെയ്യുന്നു.

## വിഭാഗങ്ങൾ
അന്ത്യഘട്ടങ്ങൾ മൂന്നു വർഗങ്ങളായി തരംതിരിക്കാം.

# സൈദ്ധാന്തിക അന്ത്യഘട്ടങ്ങൾ – കളിക്കേണ്ടവിധം നന്നായി അറിയാവുന്നതും നന്നായി വിശകലനം ചെയ്യപ്പെട്ടവയുമാണിവ്. അതിനാൽ ഇവയുടെ നിർദ്ധാരണം കേവലം സാങ്കേതികകാര്യം മാത്രമാണ്.
# പ്രായോഗിക അന്ത്യഘട്ടങ്ങൾ – കളിയിൽ ഉണ്ടാകുന്ന അന്ത്യഘട്ട കരുനിലകളെ അവധാനതാപൂർവമായ കളിയിലൂടെ സൈദ്ധാന്തിക അന്ത്യഘട്ടങ്ങളായി പരിവർത്തിപ്പിക്കുകയാണ് ഇത്തരം അന്ത്യഘട്ടത്തിന്റെ പഠനത്തിൽ ചെയ്യുന്നത്. 
# കലാത്മക അന്ത്യഘട്ടങ്ങൾ (studies) – സൈദ്ധാന്തിക അന്ത്യഘട്ടങ്ങളെ സങ്കീർണമാക്കി ചെസ് പ്രശ്നങ്ങളാക്കി അവതരിപ്പിക്കുന്നവയാണിവ.

വർഗ്ഗം:ചെസ്സ് കരുനീക്കങ്ങൾ
ദ്വിവർഷി

[thumb|right|250px| [ചേന ഒരിനം ദ്വിവർഷി സസ്യം]]
ജീവിതചക്രം രണ്ട് വർഷം കൊണ്ട് പൂർത്തിയാകുന്ന ഇനം സസ്യങ്ങളാണ് **ദ്വിവർഷി** (Biennial plant) . ഇവ ആദ്യ വർഷം വളർച്ച പൂർത്തിയാക്കുന്നു. പിന്നീടുള്ള വർഷം പ്രത്യുത്പാദനം നടത്തിയ ശേഷം നശിക്കുന്നു. ചേന, ചേമ്പ് എന്നിവ ചില ഉദാഹരണങ്ങളാണ്.
## അവലംബം


വർഗ്ഗം:സസ്യങ്ങൾ
എക്സ്ട്രിമോഫൈൽ

ലഘുചിത്രം|യെല്ലോസ്റ്റോൺ നാഷണൽപാർക്കിൽ വളരുന്ന താപസ്നേഹികളായ സൂക്ഷ്മജീവികൾ സൃഷ്ടിക്കുന്ന വർണ്ണവിന്യാസം
അത്യന്തം പ്രതികൂലമായ സാഹചര്യങ്ങളിൽ ജീവിക്കുന്ന ജീവികളാണ് **എക്സ്ട്രിമോഫൈലുകൾ**. സാധാരണ ജീവികൾക്ക് വളരാൻ കഴിയാത്ത ഭൗതികചുറ്റുപാടുകളിലായിരിക്കും ഇത്തരം ജീവികൾ ജീവിക്കുന്നത്. വളരെ ഉയർന്ന താപനില, ഉയർന്ന അമ്ലത്വം, ക്ഷാരത്വം തുടങ്ങിയ സാഹചര്യങ്ങളിൽ ജീവിക്കുന്ന ജീവികളെ ശാസ്ത്രജ്ഞർ കണ്ടെത്തിയിട്ടുണ്ട്. അത്തരം പ്രതികൂല സാഹചര്യങ്ങളെ മറികടക്കാനുള്ള അനുകൂലനങ്ങൾ ഇത്തരം ജീവികൾ നേടിയെടുത്തിട്ടുണ്ട്.  
അതീവപ്രതികൂലപരിസ്ഥിതിയെ നേരിടുന്ന ഇവയിൽ പലതും സൂക്ഷ്മജീവികളാണ്. 

## തെർമോഫൈലുകൾ
സമുദ്രങ്ങളിലെ അത്യുഷ്ണജല പ്രവാഹങ്ങളുള്ളിടത്ത് വസിക്കുന്ന വിരകൾ പോലുള്ള ജീവികളെ കണ്ടെത്തിയിട്ടുണ്ട്. അഗ്നിപർവ്വതമുഖങ്ങളിലും മറ്റുമാണ് ഇത്തരം ജീവികളുടെ വാസം. 45 മുതൽ 122 വരെ ഡിഗ്രി സെന്റിഗ്രേഡ് താപനിലയിൽ സുഖമായി വസിക്കുന്ന ജീവികളാണ് തെർമോഫൈലുകൾ.

## ജ്യോതിർജീവശാസ്ത്രം
ജ്യോതിർജീവശാസ്ത്രജ്ഞർ എക്സ്ട്രിമോഫൈലുകളെക്കുറിച്ചുള്ള പഠനങ്ങളിൽ ഏർപ്പെടുന്നുണ്ട്. മറ്റു ഗ്രഹങ്ങളിലെ ജീവൻ നിലനിൽക്കാൻ സാധ്യതയില്ല എന്നു കരുതുന്ന ഇടങ്ങളിലും ജീവനെ അന്വേഷിക്കാം എന്ന് തിരിച്ചറിഞ്ഞത് ഇത്തരം അതിതീവ്രസാഹചര്യങ്ങളിൽ വളരുന്ന ജീവികളെക്കുറിച്ച് പഠിച്ചതോടെയാണ്.

## അവലംബം


വർഗ്ഗം:ജീവികൾ
കെ. കൃഷ്ണസ്വാമി റാവു

ഇൻഡ്യൻ സിവിൽ സർവന്റ്, ന്യായാധിപൻ, ഭരണകർത്താവ് എന്നീ രംഗങ്ങളിൽ പ്രവർ‌ത്തിച്ചിട്ടുള്ള ദിവാൻ ബഹാദൂർ **കാഞ്ചി കൃഷ്ണസ്വാമി റാവു** സി.ഐ.ഇ. (1845–1923) 1898 മുതൽ 1904 വരെ തിരുവിതാംകൂറിന്റെ ദിവാനായിരുന്നു.

## ആദ്യകാലജീവിതവും വിദ്യാഭ്യാസവും
1845 സെപ്റ്റംബറിൽ സേലത്താണ് ഇദ്ദേഹം ജനിച്ചത്. ഇദ്ദേഹത്തിന്റെ അച്ഛൻ കാഞ്ചി വെങ്കട്ട റാവു ജില്ലാ കളക്ടറേറ്റിലെ ഹുസൂർ ശിരസ്തദാറായിരുന്നു. 16-ആം വയസ്സിൽ മട്രിക്കുലേഷൻ പൂർത്തിയായതോടെ ഇദ്ദേഹം സർക്കാർ സർവ്വിസിൽ പ്രവേശിച്ചു.

## ഔദ്യോഗിക ജീവിതം
നെല്ലൂർ ജില്ലാ കോടതിയിലെ രേഖകളുടെ സൂക്ഷിപ്പുകാരനായി 1864 ഒക്റ്റോബറിലാണ് ഇദ്ദേഹം ജോലിയിൽ പ്രവേശിച്ചത്. 20 രൂപയായിരുന്നു ശമ്പളം. 1867-ൽ ഇദ്ദേഹത്തിന് ശിരസ്തദാറായി ജോലിക്കയറ്റം ലഭിച്ചു. 1870 ജൂലൈ മാസത്തിൽ ഇദ്ദേഹം ജില്ലാ മുനിസിഫായി. 1883-ൽ കോകനാടയിലെ സബ് ജഡ്ജായി ഇദ്ദേഹം നിയമിതനായി. 1894 മേയ് മാസത്തിൽ ഇദ്ദേഹത്തെ മഹാരാജാവ് തിരുവിതാംകൂറിലെ ചീഫ് ജസ്റ്റിസായി നിയമിച്ചു. 1898-ൽ ദിവാനായി നിയമിക്കപ്പെടും വരെ ഇദ്ദേഹം ചീഫ് ജസ്റ്റിസായി തുടർന്നു.

## മരണം
1923-ലാണ് കൃഷ്ണസ്വാമി റാവു മരിച്ചത്.

## കുറിപ്പുകൾ

## അവലംബം
* 

വർഗ്ഗം:1845-ൽ ജനിച്ചവർ
വർഗ്ഗം:1923-ൽ മരിച്ചവർ
വർഗ്ഗം:ജനിച്ച ദിവസം ഇല്ലാത്ത ജീവചരിത്രലേഖനങ്ങൾ
വർഗ്ഗം:തിരുവിതാംകൂറിന്റെ ദിവാന്മാർ
ബഹുവർഷി

[thumb|right|250px|[കുടപ്പന ഒരു ബഹുവർഷി സസ്യം]]
വളർച്ചാ കാലയളവിന്റെ അന്ത്യത്തിൽ ഒരിക്കൽ മാത്രം പുഷ്പ്പിക്കുകയും പുനരുത്പാദനം നടത്തിയശേഷം നശിക്കുകയും ചെയ്യുന്ന സസ്യങ്ങളാണ് **ബഹുവർഷി**. മുള, കുടപ്പന എന്നിവ ഉദാഹരണം.

വർഗ്ഗം:സസ്യങ്ങൾ
വർഗ്ഗം:സസ്യശാസ്ത്രം
തിരുവിതാംകൂറിലെ ദളവമാരുടെയും ദിവാന്മാരുടെയും പട്ടിക

1729 മുതൽ 1948 വരെ തിരുവിതാംകൂർ ഭരിച്ചിരുന്ന ദളവമാരുടെയും ദിവാന്മാരുടെയും പട്ടികയാണിത്.

## ഇതും കാണുക
* കൊച്ചി നാട്ടുരാജ്യത്തിലെ ദിവാന്മാരുടെ പട്ടിക

## അവലംബം


## പുറത്തേയ്ക്കുള്ള കണ്ണികൾ
* തിരുവിതാംകൂർ, ഇന്ത്യയിലെ നാട്ടുരാജ്യം, വേൾഡ് സ്റ്റേറ്റ്സ്മെൻ.ഓർഗ്

വർഗ്ഗം:തിരുവിതാംകൂറിന്റെ ദളവമാർ
വർഗ്ഗം:തിരുവിതാംകൂറിന്റെ ദിവാന്മാർ
വർഗ്ഗം:തിരുവിതാംകൂറിന്റെ ചരിത്രം
എസ്. ഗോപാലാചാരി

ദിവാൻ ബഹാദൂർ **സരുക്കൈ ഗോപാലാചാരി** (ജനനം: 1850, മരണം: ?) ഒരു അഭിഭാഷകനും ഭരണകർത്താവുമായിരുന്നു. ഇദ്ദേഹം 1906 മുതൽ 1907 വരെ തിരുവിതാംകൂറിലെ ദിവാനായിരുന്നു.

## ആദ്യകാലജീവിതം

മദ്രാസ് പ്രസിഡൻസിയിലെ സരുക്കൈ എന്ന സ്ഥലത്തെ ഒരു അയ്യങ്കാർ കുടുംബത്തിൽ 1850-ലാണ് ഇദ്ദെഹം ജനിച്ചത്. ഇദ്ദേഹത്തിന്റെ ആദ്യകാല വിദ്യാഭ്യാസം മദ്രാസിലാണ് നടന്നത്. ഇദ്ദേഹം നിയമവിദ്യാഭ്യാസം നേടുകയും മധുരയിൽ വക്കീലായി ജോലി നോക്കുകയും ചെയ്തിരുന്നു. പിന്നീട് 1885 മാർച്ച് 21-ന് ഇദ്ദേഹം സബ് ജഡ്ജായി സ്ഥാനമേറ്റു. 1903 ജൂണിൽ ഇദ്ദേഹം ഡിസ്ട്രിക്റ്റ് ആൻഡ് സെഷൻസ് ജഡ്ജായി. തിന്നവെളിയിൽ ഡിസ്ട്രിക്റ്റ് ജഡ്ജായിരുന്നപ്പോഴാണ് ഇദ്ദേഹത്തിന് തിരുവിതാംകൂർ ദിവാനായി നിയമനം ലഭിച്ചത്.

## അവലംബം

വർഗ്ഗം:1850-ൽ ജനിച്ചവർ

വർഗ്ഗം:ജനിച്ച ദിവസം ഇല്ലാത്ത ജീവചരിത്രലേഖനങ്ങൾ

വർഗ്ഗം:തിരുവിതാംകൂറിന്റെ ദിവാന്മാർ
ജവഹർലാൽ നെഹ്രു ട്രോപ്പിക്കൽ ബൊട്ടാണിക്ക് ഗാർഡൻ ആൻഡ് റിസർച്ച് ഇൻസ്റ്റിറ്റ്യൂട്ട്

കേരളസർക്കാന് 1979 നവംബർ 17 -ൽ തിരുവനന്തപുരം ജില്ലയിലെ നെടുമങ്ങാട് താലൂക്കിൽ പാലോടിനടുത്തായി ശാസ്ത്രസാങ്കേതിക വകുപ്പിനു കീഴിൽ പ്രവർത്തിക്കുന്ന ഒരു ശാസ്ത്ര ഗവേഷണ സ്ഥാപനം നിലവിൽ വന്നു. അതാണ് **ജവഹർലാൽ നെഹ്രു ട്രോപ്പിക്കൽ ബൊട്ടാണിക്ക് ഗാർഡൻ ആൻഡ്  റിസർച്ച് ഇൻസ്റ്റിറ്റ്യൂട്ട്**.  (Jawaharlal Nehru Tropical Botanic Garden and Research Institute, JNTBGRI). തെക്കേ ഏഷ്യയിലെ ഏറ്റവും കൂടുതൽ സസ്യങ്ങളുടെ ശേഖരം ഇവിടെയാണുള്ളത്.
സസ്യയിനങ്ങൾ, വൃക്ഷങ്ങൾ 1000 ഇനം,  ഓർക്കിഡുകൾ 600 ഇനം, മരുന്നുചെടികൾ, സുഗന്ധദ്രവ്യങ്ങൾ 1500 ഇനം, മുളകൾ 60 ഇനം , ഇഞ്ചി 50 ഇനം , പനകൾ 105 ഇനം എന്നിവ ഇവിടെയുണ്ട്.  ലെംബോസിയേസിയേ (Lembosiaceae)  സസ്യകുടുംബം ഇവിടുന്ന് കണ്ടെത്തി.  ഇവിടുത്തെ ശാസ്ത്രജ്ഞർ നടത്തിയ ഗവേഷണങ്ങളിൽ മരവഞ്ചി എന്ന ഓർക്കിഡിൽ നിന്നുംവേർതിരിച്ചെടുത്ത രാസപദാർത്ഥം പുരുഷന്മാരിലെ ഉദ്ധാരണവൈകല്യങ്ങൾക്ക് ഔഷധമാവുമെന്ന് കരുതുന്നു.

## പുതുതായി കണ്ടെത്തിയ സസ്യങ്ങൾ
ഇവിടത്തെ ശാസ്ത്രജ്ഞർ പുതിയതായി പലതരം സസ്യങ്ങൾ കണ്ടെത്തിയിട്ടുണ്ട്.

## അവലംബം

## പുറത്തേക്കുള്ള കണ്ണികൾ

* മരവഞ്ചിയിലെ ഔഷധഗവേഷണങ്ങളെപ്പറ്റിയുള്ള കൂടുതൽ വിവരങ്ങൾ 
* http://www.jntbgri.in/jntbgri/ 

വർഗ്ഗം:കേരളത്തിലെ ഗവേഷണസ്ഥാപനങ്ങൾ
വർഗ്ഗം:ഇന്ത്യയിലെ ബൊട്ടാണിക്കൽ ഗാർഡനുകൾ
വർഗ്ഗം:സസ്യോദ്യാനങ്ങൾ
02
ബെന്നി പുന്നത്തറ

എഴുത്തുകാരനും വാഗ്മിയും കത്തോലിക്കാ കരിസ്മാറ്റിക് പ്രസ്ഥാനത്തിന്റെ നേതാക്കളിൽ ഒരാളുമാണ് **ബെന്നി പുന്നത്തറ**. ശാലോം പ്രസിദ്ധീകരണങ്ങളുടെ ചീഫ് എഡിറ്ററും ശാലോം ടെലിവിഷൻ ചെയർമാനുമായ ഇദ്ദേഹത്തെ 2011ൽ കത്തോലിക്കാസഭ *ഷെവലിയർ* പട്ടം നൽകി ആദരിച്ചു.

## ജീവിത രേഖ
1960 ഫെബ്രുവരി ഒന്നിന് എറണാകുളം ജില്ലയിലെ ഞാറക്കാട്, പുന്നത്തറ മർക്കോസ് - സാറാമ്മ ദമ്പതികളുടെ മകനായി ജനിച്ച ബെന്നി പുന്നത്തറ, 17 വർഷത്തോളം ഫെഡറൽ ബാങ്കിൽ ഉദ്യോഗസ്ഥനായിരുന്നു. 1995ൽ ജോലി രാജിവച്ചു മുഴുവൻ സമയ സുവിശേഷ പ്രവർത്തനം ആരംഭിച്ചു. അദ്ധ്യാപികയും എഴുത്തുകാരിയുമായ സ്റ്റെല്ല ബെന്നിയാണ് ഭാര്യ. മക്കൾ മനു, നിർമ്മൽ. കോഴിക്കോട് ജില്ലയിലെ പേരാമ്പ്രയ്ക്കടുത്ത് പെരുവണ്ണാമൂഴി എന്ന ഗ്രാമത്തിലാണ് ഇപ്പോൾ താമസിക്കുന്നത്.

## പ്രധാന രചനകൾ
ആത്മാവിന്റെ പ്രതിധ്വനികൾ, ഷീനാർ സമതലത്തിലെ വിലാപങ്ങൾ, കാലത്തിന്റെ അടയാളങ്ങൾ, കൃപയുടെ നീർച്ചാലുകൾ, നിലവിളി കേൾക്കുന്ന ദൈവം, സാമ്പത്തിക പുരോഗതിയുടെ സുവിശേഷം, വിജയം നൽകുന്ന കർത്താവ്, മനുഷ്യ പുത്രന്റെ അടയാളം, തുടങ്ങി നിരവധി ഗ്രന്ഥങ്ങളുടെ കർത്താവാണ്. ബെന്നി പുന്നത്തറയുടെ പുസ്തകങ്ങൾ തമിഴ്, ഹിന്ദി, കന്നഡ, ഇംഗ്ളീഷ്, ജെർമ്മൻ, സ്പാനിഷ് എന്നീ ഭാഷകളിലേക്കും വിവർത്തനം ചെയ്യപ്പെട്ടിട്ടുണ്ട്.

## പുരസ്കാരങ്ങൾ, ബഹുമതികൾ

* കെ.സി.ബി.സിയുടെ മാധ്യമ പുരസ്കാരം.(2002)
* മികച്ച സാമൂഹിക സാംസ്കാരിക പ്രവർത്തനത്തിനുള്ള ദർശന പുരസ്കാരം.(2006)
* ബെറ്റർ ലൈഫ് മൂവ്മെന്റ് നൽകിയ 'കേരളസഭാതാരം' പുരസ്കാരം.(2007)
* കത്തോലിക്കാ കോൺഗ്രസിന്റെ 'ഈ നൂറ്റാണ്ടിന്റെ അത്മായപ്രേഷിതൻ' പുരസ്കാരം.(2010)
* 'ഷീനാർ സമതലത്തിലെ വിലാപങ്ങൾ' എന്ന പുസ്തകം ബിഷപ് വള്ളോപ്പിള്ളി അവാർഡിനു അർഹമായി(2010).
*ബെനഡിക്ട് പതിനാറാമൻ മാർപ്പാപ്പ ഷെവലിയർ ബഹുമതി നൽകി (2012 ഫെബ്രുവരി)

## പുറത്തേക്കുള്ള കണ്ണികൾ
# റേഡിയോ വത്തിക്കാൻ

## അവലംബം

വർഗ്ഗം:1960-ൽ ജനിച്ചവർ

വർഗ്ഗം:ഫെബ്രുവരി 1-ന് ജനിച്ചവർ

വർഗ്ഗം:മലയാള ഗദ്യസാഹിത്യകാരന്മാർ
വർഗ്ഗം:എറണാകുളം ജില്ലയിൽ ജനിച്ചവർ
വർഗ്ഗം:മലയാളം എഴുത്തുകാർ
വർഗ്ഗം:ക്രൈസ്തവം
ആർ. വെങ്കട്ടറാവു

1821 മുതൽ 1829 വരെയും 1838 മുതൽ 1839 വരെയും തിരുവിതാംകൂറിന്റെ ദളവയായിരുന്നു റായ് രായ **റായ് വെങ്കട്ട റാവു** (1843-ൽ മരണം). ആർ. രഘുനാഥ റാവു ഇദ്ദേഹത്തിന്റെ മകനും സർ ടി. മാധവ റാവു സഹോദരപുത്രനുമാണ്.

## ആദ്യകാലജീവിതം

മദ്രാസ് പ്രസിഡൻസിയിലെ കുംഭകോണത്താണ് ഇദ്ദേഹം ജനിച്ചത്. ഗുണ്ടു പന്തായിരുന്നു അച്ഛൻ. തഞ്ചാവൂർ മറാഠി കുടുംബമായിരുന്നു ഇദ്ദേഹത്തിന്റേത്. മദ്രാസ് പ്രസിഡൻസിയിലായിരുന്നു ഇദ്ദേഹത്തിന്റെ വിദ്യാഭ്യാസം. ഇതിനു ശേഷം ഇദ്ദേഹം ബ്രിട്ടീഷ് സർവീസിൽ പ്രവേശിച്ചു.

## തിരുവിതാംകൂർ ദിവാൻ
1819-ൽ വെങ്കട്ട റാവു ബ്രിട്ടീഷ് റസിഡന്റായിരുന്ന കേണൽ മക്ഡോണലിന്റെ സഹായിയായി തിരുവിതാംകൂർ സ്റ്റേറ്റ് സർവ്വീസിൽ പ്രവേശിച്ചു. തിരുവിതാംകൂറിലെ റീജന്റായിരുന്ന രാജ്ഞിക്ക് ഇദ്ദേഹത്തിന്റെ കഴിവുകളിൽ മതിപ്പു തോന്നിയതിനാൽ *ദിവാൻ പേഷ്കാർ* എന്ന തസ്തികയിൽ നിയമിച്ചു. തിരുവിതാംകൂറിന്റെ ഡിവിഷനുകളിലൊന്നിന്റെ ഭരണാധികാരിയായിരുന്നു ദിവാൻ പേഷ്കാർ. ഇദ്ദേഹം ദിവാൻ പേഷ്കാരായിരുന്ന സമയത്ത് ശിപായിമാരുടെ വേഷവിധാനത്തിൽ മാറ്റം വരു‌ത്തുകയും പത്മനാഭസ്വാമി ക്ഷേത്രത്തിലെ കുളം വൃത്തിയാക്കുകയും ചെയ്തിരുന്നു.

1821-ൽ ദിവാൻ റെഡ്ഡിറാവു രണ്ടു ഗ്രാമങ്ങളുടെ ഉടമസ്ഥത (jagir) രാജ്ഞിയിൽ നിന്ന് ഏറ്റെടുത്തത് വിവാദമുണ്ടാക്കുകയും ഇദ്ദേഹം ഇതെ‌ത്തുടർന്ന് രാജിവയ്ക്കുകയും ചെയ്തു. വെങ്കട്ട റാവുവിനെയായിരുന്നു പകരം ദിവാനാക്കിയത്. ഇദ്ദേഹത്തിന് ബ്രിട്ടീഷ് റെസിഡന്റിന്റെ പിന്തുണയുമുണ്ടായിരുന്നു.

ഉദ്യോഗമേറ്റുടനെ വെങ്കട്ട റാവു നികുതിയിളവുകൾ പ്രഖ്യാപിക്കുകയുണ്ടായി. ഇദ്ദേഹം കൊല്ലം ആസ്ഥാനമാക്കിയായിരുന്നു ഭരണം നടത്തിയത്. ധാരാളം ജലസേചന പദ്ധതികൾ ഇദ്ദേഹം നടപ്പിൽ വരുത്തുകയുണ്ടായി. തിരുവനന്തപുരത്തുനിന്ന് കഠിനംകുളം കായലിലേയ്ക്കുള്ള കനാൽ, കൊല്ലവും പറവൂരും തമ്മിൽ ബന്ധിപ്പിക്കുന്ന കനാൽ എന്നിവ ഇദ്ദേഹത്തിന്റെ കാലയളവിലാണത്രേ നിർമ്മിക്കപ്പെട്ടത് .

### യാഥാസ്ഥിതിക നിലപാടുകൾ
ചാന്നാർ ലഹളയ്ക്ക് മുൻപ് തിരുവിതാംകൂറിൽ പത്മനാഭപുരത്തുവച്ച് മാറുമറച്ചു നടന്ന ചില ക്രിസ്ത്യൻ നാടാർ സ്ത്രീകളെയും അവരുടെയൊപ്പമുണ്ടായിരുന്ന പുരുഷന്മാരെയും നായർ സമുദായാംഗങ്ങളായ ഏതാനും പേർ തല്ലിച്ചതയ്ക്കുകയും സമീപത്തുണ്ടായിരുന്ന ക്രിസ്ത്യൻ പള്ളി തീവച്ചു നശിപ്പിക്കുകയും ചെയ്തു. ഈ സംഭവത്തോടെ പ്രത്യാക്രമണവും വ്യാപകമായുണ്ടായി. ലഹള തിരുവതാം‌കൂറിന്റെ ഇതര പ്രദേശങ്ങളിലേക്കും വ്യാപിച്ചു. ദിവാൻ വെങ്കട്ടറാവു നാടാർ സമുദായത്തിനെതിരായ നിലപാടാണെടുത്തത്.

എന്നാൽ മിഷണറിയായ റീഡ് ഇതിനെതിരെ കോടതിയെ സമീപിക്കുകയും നാടാർ സ്ത്രീകൾക്ക് അനുകൂലമായി വിധി സമ്പാദിക്കുകയും ചെയ്തു. കോടതിവിധി മറികടക്കുവാനായി ദിവാൻ നാടാർ സ്ത്രീകൾ മാറു മറച്ചുകൂടാ എന്നൊരു കല്പന ഇറക്കി.

## ഔദ്യോഗിക ജീവിതത്തിലെ മറ്റു തസ്തികകൾ
മൈസൂറിന്റെ ചീഫ് കമ്മീഷണറുടെ മുഖ്യ ശിരസ്തദാരായി വെങ്കട്ട റാവു 1834 മുതൽ 1838 വരെ ജോലി ചെയ്തിരുന്നു. 1840 മുതൽ 1842 വരെ ഇദ്ദേഹം മൈസൂറിലെ അസിസ്റ്റന്റ് ചീഫ് കമ്മീഷണറായി പ്രവർത്തിച്ചു. 1842-ൽ ഇദ്ദേഹത്തെ ഹൈദരാബാദിലെ ദിവാനായി നിയോഗിച്ചു. ഇവിടെ 1843 വരെ ഇദ്ദേഹം ജോലി ചെയ്യുകയും അനാരോഗ്യം കാരണം ബാംഗ്ലൂരിലേയ്ക്ക് മടങ്ങുകയുമാണുണ്ടായത്.

## മരണം

ഇദ്ദേഹം 1843-ൽ രോഗബാധിതനാവുകയും 1843 ജൂലൈ മാസത്തിൽ ബാംഗ്ലൂരിൽ വച്ച് മരണമടയുകയും ചെയ്തു.

## സ്ഥാനമാനങ്ങൾ
1838-ൽ തിരുവിതാംകൂറിനു നൽകിയ സേവനങ്ങൾക്ക് ഇദ്ദേഹത്തിന് "റായ് രായ റായ്" എന്ന സ്ഥാനപ്പേര് നൽകുകയുണ്ടായി.

## കുറിപ്പുകൾ

## അവലംബം

* 

വർഗ്ഗം:ജനിച്ച വർഷം ഇല്ലാത്ത ജീവചരിത്രലേഖനങ്ങൾ
വർഗ്ഗം:1843-ൽ മരിച്ചവർ
വർഗ്ഗം:ജനിച്ച ദിവസം ഇല്ലാത്ത ജീവചരിത്രലേഖനങ്ങൾ
വർഗ്ഗം:തിരുവിതാംകൂറിന്റെ ദിവാന്മാർ
തഞ്ചാവൂർ സുബ്ബറാവു

**തഞ്ചാവൂർ സുബ്ബ റാവു** സംഗീതജ്ഞനും 1830-കളിൽ തിരുവിതാംകൂർ നാട്ടുരാജ്യത്തിന്റെ ദിവാനുമായിരുന്നയാളായിരുന്നു.

ഇദ്ദേഹം തഞ്ചാവൂർകാരനായിരുന്നു. ഇംഗ്ലീഷ് അനർഗളമായി സംസാരിച്ചിരുന്നതിനാൽ "ഇംഗ്ലീഷ്" സുബ്ബറാവു എന്നും ഇദ്ദേഹത്തെ വിളിച്ചിരുന്നു. ഇദ്ദേഹം തിരുവിതാംകൂർ മഹാരാജാവായിരുന്ന സ്വാതി തിരുനാളിനെ സംസ്കൃതം, മറാഠി, പൊളിറ്റിക്കൽ സയൻസ്, കർണാടക സംഗീതം എന്നിവ പഠിപ്പിച്ചിരുന്നു. 1830-ൽ ഇദ്ദേഹത്തെ തിരുവിതാംകൂർ ദിവാനായി നിയമിക്കുകയുണ്ടായി.

## കുറിപ്പുകൾ

## പുറത്തേയ്ക്കുള്ള കണ്ണികൾ

Weidman, Amanda J.(2006), ''Singing the Classical, Voicing the Modern'', Duke University Press,ISBN 0-8223-3620-0

വർഗ്ഗം:തിരുവിതാംകൂറിന്റെ ദിവാന്മാർ
കൃഷ്ണ ഗോപാലയ്യൻ

1768 മുതൽ 1776 വരെ തിരുവിതാംകൂർ നാട്ടുരാജ്യത്തിന്റെ ദളവ ആയിരുന്നയാളാണ് **കൃഷ്ണ ഗോപാലയ്യൻ**. ഈ സമയത്ത്  രാമവർമ രണ്ടാമനായിരുന്നു (കാർത്തിക തിരുനാൾ രാമവർമ എന്നും ധർമരാജ എന്നും ഇദ്ദേഹം അറിയപ്പെട്ടിരുന്നു) തിരുവിതാംകൂർ രാജാവ്. 

ഇദ്ദേഹം അധികാര‌ത്തിലിരുന്ന സമയത്ത് ഹൈദരാലി തിരുവിതാംകൂർ ആക്രമിക്കുമെന്ന ഭീഷണി നിലവിലുണ്ടായിരുന്നു. 

## അവലംബം

വർഗ്ഗം:തിരുവിതാംകൂറിന്റെ ദളവമാർ
അണ്ടത്തോട്

തൃശൂർ ജില്ലയിലെ ചാവക്കാട് താലൂക്കിൽ ചാവക്കാട് ബ്ളോക്കിലെ പുന്നയൂർക്കുളം ഗ്രാമപഞ്ചായത്തിലെ പുന്നയൂർക്കുളം വില്ലേജിന്റെ പരിധിയിൽ ഉൾപ്പെടുന്ന ഒരു സ്ഥലമാണ് **അണ്ടത്തോട്**. ഇതിന്റെ പടിഞ്ഞാറുഭാഗത്ത് അറബിക്കടലാണ്. 

## ചരിത്രം
മദ്രാസ് പ്രസിഡൻസിയുടെ കീഴിലെ മലബാർ ഡിസ്ട്രിക്ടിൽ  ഉൾപ്പെട്ടിരുന്ന പ്രദേശമായിരുന്ന പുന്നയൂർക്കുളം. പിന്നീട് ഇത് ആറ്റുപുറം, അണ്ടത്തോട് എന്നീ രണ്ടു പഞ്ചായത്തുകളായി വിഭജിച്ചുകിടക്കുകയായിരുന്നു. 1962-ലാണ് ഇന്ന് നിലവിലുള്ള ഏകീകൃത പുന്നയൂർക്കുളം പഞ്ചായത്തായി മാറിയത്. ആദ്യം കോഴിക്കോട് ജില്ലയിലും പിന്നീട് 1956-നു ശേഷം പാലക്കാട് ജില്ലയിലും ഉൾപ്പെട്ടിരുന്ന അണ്ടത്തോട് 1970-കൾക്കുശേഷമാണ് തൃശൂർ ജില്ലയിലായത്. തെക്കേമലബാറിലെ വളരെ പ്രശസ്തമായ കളരിത്തറവാടായ ചെറായി കളരി ഈ പഞ്ചായത്തിലാണ് സ്ഥിതി ചെയ്യുന്നത്. ചെറായി പണിക്കന്മാർ നടത്തിയിരുന്ന ഈ കളരിയിൽ ഒതേനൻ ആയുധവിദ്യ അഭ്യസിക്കാൻ എത്തിയിരുന്നതായി ചരിത്രസൂചനയുണ്ട്. നാട്ടിൽ നിന്ന് പഠനം കഴിഞ്ഞ ഒതേനൻ ഉപരിപഠനാർത്ഥം രണ്ടുവർഷം കൊല്ലം ചെറായി കളരിയിൽ ആയുധവിദ്യ അഭ്യസിച്ചിട്ടുണ്ട്. ചില അപൂർവ്വ വിദ്യകൾ പഠിക്കാനായിരുന്നുവത്രേ ഒതേനൻ ഇവിടെ വന്നത്. ഇതിൽ നിന്നും മനസ്സിലാവുന്ന വസ്തുത, അണ്ടത്തോട് ചെറായി കളരിയുടെ പ്രശസ്തി വർഷങ്ങൾക്കു് മുമ്പുതന്നെ വടക്കേമലബാറിലും എത്തിയിരുന്നു എന്നാണ്. കേരളത്തിൽ ഏറ്റവുമധികം രാമച്ചം കൃഷി ചെയ്ത് അന്യസംസ്ഥാനങ്ങളിലേക്ക് കയറ്റിയയ്ക്കുന്ന ഗ്രാമങ്ങളിലൊന്നാണ് അണ്ടത്തോട്.   

ഒന്നാം കേരള നിയമസഭയിൽ അണ്ടത്തോട് നിയോജകമണ്ഡലത്തെ പ്രതിനിധാനം ചെയ്തിരുന്നത് കൊളാടി ഗോവിന്ദൻകുട്ടി മേനോൻ ആയിരുന്നു. 1957-ൽ പ്രമുഖ കോൺഗ്രസ് നേതാവായിരുന്ന കെ.ജി. കരുണാകരമേനോനെ പരാജയപ്പെടുത്തി അണ്ടത്തോട് നിയമസഭാ മണ്ഡലത്തിൽ നിന്ന് ഇദ്ദേഹം ഒന്നാം കേരളനിയമസഭയിലേക്ക് തിരഞ്ഞെടുക്കപ്പെടുകയായിരുന്നു.

## അവലംബം
* 

വർഗ്ഗം:തൃശ്ശൂർ ജില്ലയിലെ ഗ്രാമങ്ങൾ
പാഥേയം

ലോഹിതദാസിന്റെ തിരക്കഥയിൽ ഭരതൻ സംവിധാനം ചെയ്ത 1993-ൽ പുറത്തിറങ്ങിയ മലയാളചലച്ചിത്രമാണ് ***പാഥേയം***. മമ്മൂട്ടി ചന്ദ്രദാസ് എന്നൊരു കവിയായി അഭിനയിച്ചിരിക്കുന്നു. പ്രമുഖ ചലച്ചിത്ത്രനട്ൻ ഭരത് ഗോപിയും ചിത്രത്തിന്റെ നിർമ്മാണ പങ്കാളിയണ്.

## അഭിനേതാക്കൾ
*മമ്മൂട്ടി .. ചന്ദ്രദാസ്
*ചിപ്പി .. ഹരിത മേനോൻ
*നെടുമുടി വേണു .. കുഞ്ഞിക്കണ്ണൻ നായർ
*ശശികല .. അനിത 
*ലാലു അലക്സ് .. ഹരികുമാര മേനോൻ
*ചിത്ര .. പദ്മിനി 
*ഭരത് ഗോപി .. കെ. വി. രാഘവൻ
*ഒടുവിൽ ഉണ്ണികൃഷ്ണൻ .. കീഴ്ശേരി നമ്പൂതിരി
*രേവതി .. രാധ
*കോഴിക്കോട് നാരായണൻ നായർ.. മംഗലശ്ശേരി ഗോവിന്ദ മേനോൻ
*പ്രിയങ്ക .. പ്രമീള

## സംഗീതം
ചിത്രത്തിന്റെ സംഗീതസംവിധനം ബോംബെ രവി രചന കൈതപ്രം ദാമോദരൻ നമ്പൂതിരി

## പുരസ്കാരങ്ങൾ
* പ്രത്യേക ജൂറി പുരസ്കാരം - ദേശീയ ചലച്ചിത്രപുരസ്കാരം

## അവലംബം

## പുരത്തേക്കുള്ള കണ്ണികൾ
* 
* 

വർഗ്ഗം:1993-ൽ പുറത്തിറങ്ങിയ മലയാളചലച്ചിത്രങ്ങൾ
വർഗ്ഗം:ഭരതൻ സംവിധാനം ചെയ്ത ചലച്ചിത്രങ്ങൾ
വർഗ്ഗം:ബോംബെ രവി സംഗീതം പകർന്ന ചലച്ചിത്രങ്ങൾ
ആർക്കോട്ട് രാജവംശം

1690 മുതൽ 1801 വരെ തമിഴ്നാട്, കർണാടക, ആന്ധ്ര എന്നീ പ്രദേശങ്ങൾ ഭരിച്ച രാജവംശമാണ് **ആർക്കോട്ട് രാജവംശം**. നവാബ് അബ്ദുൽ അലി അസിം ജാ ആണ് പ്രിൻസ് ഒഫ് ആർക്കോട്ട് എന്ന പദവി വഹിക്കുന്ന ഈ രാജവംശത്തിന്റെ ഇപ്പോഴത്തെ അവകാശി. ഇദ്ദേഹത്തിന്റെ കൊട്ടാരം ചെന്നൈ നഗരത്തിലെ റോയ്പ്പേട്ടയിലാണ് സ്ഥിതി ചെയ്യുന്നത്.  ഈ രാജവംശം ഉമർ ബിൻ അൽ ഖത്താബിന്റെ സന്തതി പരമ്പരകളിൽ പെട്ട ഒന്നാണ്. ഈ രാജവംശത്തിലെ ആദ്യത്തെ നവാബ് H. H. സുൽഫിഖർ അലി ഖാനാണ് (1657 - 1703)

### അവലംബം

വർഗ്ഗം:ഇന്ത്യയിലെ രാജവംശങ്ങൾ
മാൻചെള്ള്

രോഗകാരിയായ ഒരു ചെറുജീവിയാണ് **മാൻചെള്ള്**. ഇക്സോഡസ് സ്കാപുലാരിസ് എന്ന ശാസ്ത്രീയ നാമമുള്ള ഇവ ശരീരഭാഗങ്ങളിൽ കടിച്ചു നിന്നാൽ ദിവസങ്ങൾക്കുശേഷമേ തിരിച്ചറിയാനാവൂ. ചെള്ള് കടിച്ചു തൂങ്ങിയ ഭാഗത്ത് അസഹ്യമായ ചൊറിച്ചിലും വേദനയുമുണ്ടാകും. ചെള്ളിനെ കടിയേറ്റ ഭാഗത്ത് നിന്നും നീക്കം ചെയ്യുക  പ്രയാസകരമാണ്. മാൻ ചെള്ളിന്റെ കടിയേൽക്കുന്നവരിൽ ചിലർക്ക് പിന്നീട് ശരീരഭാഗങ്ങളിൽ അലർജിയും അനുഭവപ്പെടാറുണ്ട്. പ്രതിവിധിയായി ലിന്റേൺ ലോഷൻ  പുരട്ടാറുണ്ട്. 
## കേരളത്തിൽ
തോട്ടങ്ങളിൽ പണിയെടുക്കുന്നവരും വനമേഖലയോട് ചേർന്ന്  ജോലി ചെയ്യുന്നവരും മാൻ ചെള്ളിന്റെ ഉപദ്രവം മുലം രോഗബാധിതരാകാറുണ്ട്. 2013 ൽ വയനാട്ടിൽ മാൻചെള്ളിൽ നിന്നുള്ള 'ലൈംഡിസീസ്' മൂലം ഒരാൾ മരിച്ചിരുന്നു.

## അവലംബം

## പുറം കണ്ണികൾ
*Information on Tick-Related Health Threats  and Deer Tick Fact Sheet from the National Pest Management Association
*blacklegged tick, ''Ixodes scapularis'' on the UF / IFAS Featured Creatures Web site
*''Ixodes scapularis'', black-legged tick, deer tick overview as a vector for Lyme disease, developmental stages at MetaPathogen 
*''Ixodes scapularis'' genome sequence  at VectorBase
Please read to protect yourself from Deer ticks that may cause Lyme disease. Public Health Fact Sheet: Lyme Disease 

വർഗ്ഗം:ചെള്ളുകൾ
വി.എസ്. സുബ്രഹ്മണ്യ അയ്യർ

1929 മുതൽ 1932 വരെ തിരുവിതാംകൂർ നാട്ടുരാജ്യത്തിന്റെ ദിവാനായിരുന്ന ഉദ്യോഗസ്ഥനാണ് ദിവാൻ ബഹാദൂർ **വി.എസ്. സുബ്രഹ്മണ്യ അയ്യർ** (ജനനം: 1877 ഒക്ടോബർ 21).

## ആദ്യകാലജീവിതവും ഔദ്യോഗികജീവിതവും
1877 ഒക്റ്റോബർ 21-നാണ് സുബ്രഹ്മണ്യ അയ്യർ ജനിച്ചത്. എസ്. വൈദ്യനാഥ അയ്യരായിരുന്നു പിതാവ്. ഇദ്ദേഹം സെന്റ് ജോസഫ് കോളേജിൽ പഠനത്തിനു ശേഷം തിരുവിതാംകൂറിൽ അഭിഭാഷകനായി ജോലി ചെയ്യാനാരംഭിക്കുകയും ചെയ്തു. ഇദ്ദേഹം തിരുവിതാംകൂർ ഹൈക്കോടതിയുടെ ചീഫ് ജസ്റ്റീസായിരുന്നു. ഇതിനു ശേഷം 1929-ലാണ് ഇദ്ദേഹം ദിവാനായി നിയമിതനായത്.

## തിരുവിതാംകൂർ ദിവാൻ
എം.ഇ. വാട്ട്സിനു ശേഷം സുബ്രഹ്മണ്യ അയ്യർ 1929-ൽ ദിവാനായി നിയമിതനായി. 1932-ൽ ഇദ്ദേഹത്തിനു ശേഷം മുഹമ്മദ് ഹബീബുള്ളയാണ് ദിവാനായത്. 1931-ൽ മോട്ടിലാൽ നെഹ്രുവിന്റെ മരണത്തെത്തുടർന്ന് തിരുവിതാംകൂറിലുണ്ടായ ഹർത്താൽ ഇദ്ദേഹത്തിന് നേരിടേണ്ടി വന്നിട്ടുണ്ട്.

## പിൽക്കാല ജീവിതം
ദിവാൻ സ്ഥാനത്തിൽ നിന്നൊഴിഞ്ഞ ശേഷവും ഇദ്ദേഹം പൊതുരംഗത്ത് സജീവമായിരുന്നു. 1932 നവംബർ 25-ന് മഹാരാജാവിന്റെ ഉപദേശകനായിരുന്ന സി.പി. രാമസ്വാമി അയ്യർ ക്ഷേത്രപ്രവേശനവിളംബരത്തിനോട് ജനങ്ങളുടെ അഭിപ്രായമറിയാൻ രൂപീകരിച്ച കമ്മിറ്റിയുടെ പ്രസിഡന്റായി നിയമിച്ചു. ഉള്ളൂർ പരമേശ്വര അയ്യർ, മഹാദേവ അയ്യർ, നമ്പി നീലകണ്ഠ ശർമ എന്നിവരായിരുന്നു ഈ കമ്മിറ്റിയിലെ മറ്റംഗങ്ങൾ. ക്ഷേത്രപ്രവേശനത്തിന് എതിരഭിപ്രായമുള്ളവരെയും അനുകൂലാഭിപ്രായമുള്ളവരെയും ഈ കമ്മിറ്റി നേരി‌ൽ കണ്ടു വിവരങ്ങൾ ആരായുകയുണ്ടായി. ഈ കമ്മിറ്റിയുടെ റിപ്പോർട്ട് ക്ഷേത്രപ്രവേശനത്തിനെ വളരെ ശക്തമായി എതിർക്കുന്നതായിരുന്നു. എന്നാൽ അന്നത്തെ തിരുവിതാംകൂർ മഹാരാജാവ് ശ്രീ ചിത്തിര തിരുനാൾ ബാലരാമവർമ്മ ഈ റിപ്പോർട്ട് അവഗണിച്ച് ക്ഷേത്രപ്രവേശനവുമായി മുന്നോട്ടുപോയി. മഹാരാജാവിന്റെ ഉറച്ച തീരുമാനം ഒന്ന് കൊണ്ട് മാത്രമാണ് തിരുവിതാംകുറിൽ ക്ഷേത്രപ്രവേശനം സാധ്യമായെതെന്നു അന്നത്തെ ദീവാൻ സർ സിപി രാമസ്വാമി അയ്യർ തന്നെ വെളിപ്പെടിത്തിയിട്ടുണ്ട്. എന്നാൽ യാഥാസ്ഥികരിൽ നിന്ന് ഉണ്ടാകാമായിരുന്ന എതിർപ്പിനെ നേരിടാൻ ഉള്ള ചുമതല സർ സിപിക്കായിരുന്നു; അദ്ദേഹം ഇതിനുവേണ്ടി എല്ലാവിധ മുൻകരുതലുകളും എടിത്തിരുന്നു എന്ന് ചരിത്രകാരന്മാർ ചുണ്ടികാട്ടുന്നു.

1934-ൽ സുബ്രഹ്മണ്യ അയ്യർ കേരള ഹിന്ദു മിഷന്റെ പ്രസിഡന്റായി. 1941-ൽ രവീന്ദ്രനാഥ ടാഗോർ മരിച്ചതിനു ശേഷം കേരള ടാഗോർ അക്കാദമി രൂപീകരിച്ചപ്പോൾ ഇദ്ദേഹമായിരുന്നു ആദ്യ പ്രസിഡന്റായത്.

## കുറിപ്പുകൾ

വർഗ്ഗം:1877-ൽ ജനിച്ചവർ
വർഗ്ഗം:ഒക്ടോബർ 21-ന് ജനിച്ചവർ
വർഗ്ഗം:തിരുവിതാംകൂറിന്റെ ദിവാന്മാർ
ഹെപ്പറ്റൈറ്റിസ്-ഡി

ഹെപ്പറ്റൈറ്റിസ്-ഡി വൈറസ് മൂലം കരളിനെ ബാധിക്കുന്ന ഒരു സാംക്രമിക രോഗമാണ് **ഹെപ്പറ്റൈറ്റിസ്-ഡി**. രോഗിയുടെ രക്തം വഴിയാണ് ഈ രോഗം പകരുന്നത്. ഹെപ്പറ്റൈറ്റിസ്-ഡി വൈറസിൻറെ  പ്രത്യുല്പാദനത്തിന് ഹെപ്പറ്റൈറ്റിസ്-ബി വൈറസിൻറെ സഹായം ആവശ്യമായതിനാൽ ഹെപ്പറ്റൈറ്റിസ്-ബി അണുബാധയുള്ളവരിൽ മാത്രമേ   ഈ അസുഖം ഉണ്ടാവുകയുള്ളൂ. ഈ  രണ്ട് അണുബാധകളും ഒരുമിച്ച് വരികയോ (coinfection) ഹെപ്പറ്റൈറ്റിസ്-ബി  വന്നതിനു ശേഷം ഹെപ്പറ്റൈറ്റിസ്-ഡി വരികയോ (superinfection) ചെയ്യാം.

വിട്ടുമാറാത്ത ഹെപ്പറ്റൈറ്റിസ് ബി (സൂപ്പർഇൻഫെക്ഷൻ) ഉള്ള ഒരു വ്യക്തിയെ ബാധിക്കുന്ന ഹെപ്പറ്റൈറ്റിസ്-ഡി ഇൻഫെക്ഷൻ, സങ്കീർണതകളുടെ തീവ്രത കാരണം വൈറൽ ഹെപ്പറ്റൈറ്റിസുകളുടെ കൂട്ടത്തിലെ ഏറ്റവും ഗുരുതരമായ രോഗമായി കണക്കാക്കപ്പെടുന്നു. ഈ സങ്കീർണതകളിൽ കരൾ പരാജയപ്പെടാനുള്ള സാധ്യതയും ലിവർ സിറോസിസിലേക്കുള്ള ദ്രുതഗതിയിലുള്ള പുരോഗതിയും ഉൾപ്പെടുന്നു. വിട്ടുമാറാത്ത അണുബാധകളിൽ കരൾ അർബുദം ഉണ്ടാകാനുള്ള സാധ്യത കൂടുതലാണ്. ഹെപ്പറ്റൈറ്റിസ് ബി വൈറസുമായി ചേർന്ന്, ഹെപ്പറ്റൈറ്റിസ് ഡി എല്ലാ ഹെപ്പറ്റൈറ്റിസ് അണുബാധകളിലും ഏറ്റവും ഉയർന്ന മരണനിരക്ക് പ്രകടിപ്പിക്കുന്നു (20%). 2020 മുതലുള്ള സമീപകാല കണക്കുകൾ സൂചിപ്പിക്കുന്നത് നിലവിൽ 4.8 കോടി പേരെ ഈ വൈറസ് ബാധിച്ചിട്ടുണ്ടെന്നാണ്.

## രോഗലക്ഷണങ്ങൾ
ഹെപ്പറ്റൈറ്റിസ്-ഡി,  ഹെപ്പറ്റൈറ്റിസ്-ബിയുടെ ലക്ഷണങ്ങളുടെ തീവ്രത കൂട്ടുന്നു.  ഈ  രണ്ട് അസുഖങ്ങളും ഉള്ള രോഗിയുടെ കരളിൻറെ പ്രവർത്തനം നിലയ്ക്കുവാനും സിറോസിസ്,അർബുദം എന്നിവയുണ്ടാകുവാനുമുള്ള സാധ്യത  വർദ്ധിക്കുന്നു.

## രോഗം പകരുന്ന മാർഗ്ഗങ്ങൾ
ഹെപ്പറ്റൈറ്റിസ്-ബി പകരുന്ന മാർഗ്ഗങ്ങളിലൂടെ തന്നെയാണ് ഹെപ്പറ്റൈറ്റിസ്-ഡിയും പകരുന്നത്.മയക്കുമരുന്ന് കുത്തിവയ്ക്കുന്നവർ,ക്ലോട്ടിംഗ് ഫാക്റ്റെർസ് സ്വീകരിക്കുന്നവർ, പതിവായി ഡയാലിസിസ്  ചെയ്യുന്നവർ എന്നിവരിൽ രോഗം പകരുവാനുള്ള സാധ്യത  കൂടുതലാണ്.
## പ്രതിരോധ മാർഗ്ഗങ്ങൾ
ഹെപ്പറ്റൈറ്റിസ്-ബിയ്ക്കെതിരായ പ്രതിരോധ കുത്തിവയ്പ്പ്  ഹെപ്പറ്റൈറ്റിസ്-ഡിയ്ക്കെതിരെയും സുരക്ഷ നൽകും.എന്നാൽ ഹെപ്പറ്റൈറ്റിസ്-ബി രോഗാണു വാഹകരിൽ ഇതുകൊണ്ട് പ്രയോജനമില്ല.
## ചികിത്സ
ഫലപ്രദമായ ചികിത്സ ലഭ്യമല്ല.
## അവലംബം

വർഗ്ഗം:വൈറസ് രോഗങ്ങൾ
വർഗ്ഗം:കരൾ രോഗങ്ങൾ
കേരളസംസ്ഥാന ചലച്ചിത്രപുരസ്കാരം 1970

മികച്ച ചിത്രത്തിനുള്ള 1970-ലെ കേരളസംസ്ഥാന ചലച്ചിത്രപുരസ്കാരം പി.എൻ. മേനോൻ സംവിധാനം ചെയ്ത ഓളവും തീരവും കരസ്ഥമാക്കി. കൊട്ടാരക്കര ശ്രീധരൻ നായർ, ശാരദ എന്നിവർ യഥാക്രമം മികച്ച നടൻ, നടി എന്നീ പുരസ്കാരങ്ങൾ നേടി.

## ചലച്ചിത്രത്തിനു ലഭിച്ച പുരസ്കാരങ്ങൾ

## വ്യക്തിഗത പുരസ്കാരങ്ങൾ

## അവലംബം
ഹെപ്പറ്റൈറ്റിസ്-ഇ

ഹെപ്പറ്റൈറ്റിസ്-ഇ വൈറസ് മൂലം കരളിനെ ബാധിക്കുന്ന ഒരു സാംക്രമിക രോഗമാണ് **ഹെപ്പറ്റൈറ്റിസ്-ഇ**. ഇത് ഒരു ആർ.എൻ.എ. വൈറസ് ആണ്.

## രോഗം പകരുന്ന മാർഗ്ഗങ്ങൾ
*പ്രധാനമായും മലിനമായ കുടിവെള്ളത്തിലൂടെയോ ഭക്ഷണത്തിലൂടെയോ ആണ് ഈ രോഗം പകരുന്നത്.
താഴെ പറയുന്ന മാർഗ്ഗങ്ങളിലൂടെയും രോഗം പകരാം.
*മൃഗങ്ങളിൽ നിന്നും മനുഷ്യരിലേക്ക്.
*അസുഖം ബാധിച്ച മൃഗങ്ങളുടെ മാംസം (പ്രത്യേകിച്ച് പന്നിയിറച്ചി) ശരിയായി വേവിക്കാതെ ഭക്ഷിക്കുന്നത് വഴി.
*രോഗിയുടെ രക്തമോ രക്ത ഘടകങ്ങളോ സ്വീകരിക്കുന്നത് വഴി.
*രോഗിയായ അമ്മയിൽ നിന്ന് ഗർഭസ്ഥ ശിശുവിലേക്ക്. 
## രോഗലക്ഷണങ്ങൾ
രോഗാണു ബാധയുണ്ടായി 3 ആഴ്ച മുതൽ 8ആഴ്ചയ്ക്കുള്ളിൽ  രോഗലക്ഷണങ്ങൾ പ്രകടമാവുന്നു.
*മഞ്ഞപ്പിത്തം (കണ്ണിലെ വെളുത്ത ഭാഗം,മൂത്രം,ത്വക്ക്,നഖങ്ങൾ എന്നിവ മഞ്ഞ നിറത്തിൽ ആവുക.)
*വിശപ്പില്ലായ്മ
*ഓക്കാനം,ഛർദ്ദി
*വയറുവേദന
*പനി 
## രോഗം മൂലം ഉണ്ടാകാവുന്ന സങ്കീർണ്ണതകൾ
അപൂർവ്വമായി ഹെപ്പറ്റൈറ്റിസ്-ഇ രോഗബാധ തീവ്രമായ മഞ്ഞപ്പിത്തത്തിനും കരൾ പ്രവർത്തന രഹിതമാവുന്നതിനും മരണത്തിനും കാരണമാവാം.  
## രോഗനിർണ്ണയം
മേൽപ്പറഞ്ഞ രോഗലക്ഷണങ്ങൾ ഉള്ള രോഗികളുടെ രക്തത്തിൽ ഹെപ്പറ്റൈറ്റിസ് ഇ വൈറസിനെതിരായ ഐ.ജി.എം.അന്റിബോടികൾ(IgM antibodies) കണ്ടെത്തുകയാണെങ്കിൽ രോഗബാധ ഉറപ്പിക്കാം. കൂടാതെ രോഗികളുടെ രക്തത്തിൽ, കരളിലുൽപാദിപ്പിക്കപ്പെടുന്ന രാസാഗ്നിയായ അലാനിൻ ട്രാൻസ്ഫെറേയ്സിൻറെ(ALT) അളവ് കൂടുതലായിരിക്കും. രക്തത്തിലെ ബിലിറുബിൻറെ അളവ് 5മി.ഗ്രാം./ഡെസിലിറ്റർ  മുതൽ 20 മി.ഗ്രാം./ഡെസിലിറ്റർ വരെയാവാം. 
## പ്രതിരോധ മാർഗ്ഗങ്ങൾ
*തുറസ്സായ സ്ഥലങ്ങളിലെ മലമൂത്ര വിസർജ്ജനം ഒഴിവാക്കുക
*തിളപ്പിച്ചാറ്റിയ വെള്ളം മാത്രം കുടിക്കുക
*ഭക്ഷണം വൃത്തിയായി പാകം ചെയ്തു കഴിക്കുക.
*ഭക്ഷണം കഴിക്കുന്നതിനു മുൻപ് കൈകൾ സോപ്പുപയോഗിച്ചു കഴുകുക 
രോഗം പടർന്നു പിടിക്കുമ്പോൾ സ്വീകരിക്കേണ്ട നടപടികൾ താഴെ പറയുന്നവയാണ്.
*രോഗം പകരുന്ന മാർഗ്ഗം കണ്ടെത്തുക.
*രോഗം വരുവാൻ കൂടുതൽ സാധ്യതയുള്ള ജനവിഭാഗങ്ങളെ  കണ്ടെത്തുക.
*രോഗത്തിൻറെ പ്രഭവസ്ഥാനം കണ്ടെത്തി നിർമ്മാർജ്ജനം ചെയ്യുക.
ചൈനയിൽ കണ്ടുപിടിച്ച  പ്രതിരോധ കുത്തിവയ്പ്പ് ഫലപ്രദമാണെന്ന് തെളിഞ്ഞിട്ടുണ്ട്. 
## ചികിത്സ
ആധുനിക വൈദ്യ ശാസത്രത്തിൽ ഹെപ്പറ്റൈറ്റിസ്  ഇ ക്ക് പ്രത്യേക മരുന്നുകൾ ഇല്ല. രോഗലക്ഷണങ്ങൾക്കൊത്തു ചികിത്സിക്കുകയാണ് ചെയ്യുന്നത്.
## അവലംബം

വർഗ്ഗം:വൈറസ് രോഗങ്ങൾ
വർഗ്ഗം:കരൾ രോഗങ്ങൾ
ത്രിമാന ചലച്ചിത്രം

ലഘുചിത്രം|ത്രിമാനസിനിമ ആസ്വദിക്കുന്നവർ
അനുയോജ്യമായ സങ്കേതങ്ങൾ ഉപയോഗിച്ച് ത്രിമാനക്കാഴ്ച എന്ന അനുഭവം ഉളവാക്കുന്ന ചലച്ചിത്രങ്ങളാണ് **ത്രിമാന ചലച്ചിത്രങ്ങൾ**. വസ്തുവിന്റെ നീളം, വീതി, ഉയരം എന്നിവ കൂടി ത്രിമാന സിനിമയിൽ പ്രേക്ഷകർക്ക് അനുഭവവേദ്യമാകുന്നു. വിവിധ തരം സങ്കേതങ്ങളാണ് ത്രിമാന സിനിമയ്ക്കായി പ്രയോജനപ്പെടുത്താറുള്ളത്.

## പോളറോയിഡ് സാങ്കേതികവിദ്യ
ലഘുചിത്രം|പോളറോയിഡ് ഉപയോഗിച്ചിരിക്കുന്ന കണ്ണട
തീയേറ്ററുകളിൽ പോയി കാണാനാവുന്ന ത്രിമാന സിനിമകളിൽ ഭൂരിഭാഗവും പോളറൈസേഷൻ എന്ന പ്രകാശപ്രതിഭാസത്തെ പ്രയോജനപ്പെടുത്തുകയാണ് ചെയ്തിട്ടുള്ളത്. രണ്ടു ക്യാമറകൾ ഉപയോഗിച്ചാണ് ചലച്ചിത്രം ഷൂട്ട് ചെയ്യുന്നത്. ലെൻസുകൾക്ക് മുൻപിലായി പോളറോയിഡുകൾ സ്ഥാപിച്ചിരിക്കും. ഇതിൽ ഒരു പോളറോയിഡ് തിരശ്ചീനതലത്തിൽ പോളറൈസേഷൻ നടന്നിട്ടുള്ള പ്രകാശത്തെ മാത്രവും അടുത്ത പോളറോയിഡ് ലംബംതലത്തിൽ പോളറൈസേഷൻ നടന്നിട്ടുള്ള പ്രകാശത്തെ മാത്രവും കടത്തിവിടുന്നവയാണ്. തിരശ്ശീലയിൽ രണ്ടു ക്യാമറകൾ ഉപയോഗിച്ചു നിർമ്മിച്ച ചിത്രങ്ങളും പ്രദർശിപ്പിക്കുന്നു. കാഴ്ചക്കാർ പോളറോയിഡുകൾ ഉപയോഗിച്ച പ്രത്യേക കണ്ണടകൾ ധരിച്ചുവേണം സിനിമ കാണുവാൻ. വലത്തേ കണ്ണ് കാണേണ്ടവ വലത്തേ കണ്ണും ഇടത്തേ കണ്ണ് കാണേണ്ടവ ഇടത്തേ കണ്ണും കാണാൻ ഈ സംവിധാനം ഉപകരിക്കുന്നു. തലച്ചോറ് കണ്ണുകളിൽ പതിയുന്ന വ്യത്യസ്ത ദൃശ്യങ്ങളെ ഒന്നാക്കി മാറ്റി ത്രിമാനക്കാഴ്ച എന്ന അനുഭവം നമ്മിലുണ്ടാക്കുന്നു.
## അനഗ്ലിഫ് സാങ്കേതികവിദ്യ
ലഘുചിത്രം|അനഗ്ലിഫ് സാങ്കേതികതയിൽ ഉപയോഗിക്കുന്ന കണ്ണട
രണ്ടു നിറത്തിലുള്ള ഗ്ലാസുകൾ ഉപയോഗിച്ചു നിർമ്മിച്ച കണ്ണടകളാണ് ഇത്തരം സാങ്കേതികവിദ്യ ഉപയോഗിക്കുന്ന ചലച്ചിത്രം കാണാൻ വേണ്ടത്. അതത് നിറങ്ങളുടെ പ്രകാശത്തിൽ ഷൂട്ട് ചെയ്ത ചലച്ചിത്രമാണ് പ്രദർശിപ്പിക്കേണ്ടത്. ടിവി, പുസ്തകം തുടങ്ങിയ സംവിധനങ്ങളിൽ പോളറൈസേഷൻ നടപ്പിലാക്കാൻ കഴിയാത്തതിനാൽ അവിടെ എളുപ്പം അനഗ്ലിഫ് സാങ്കേതികവിദ്യയാണ്.

വർഗ്ഗം:ത്രിമാന ചലച്ചിത്രങ്ങൾ
വർഗ്ഗം:ചലച്ചിത്രം
വി.ബി. ചെറിയാൻ

കേരളത്തിലെ പ്രമുഖ കമ്മ്യൂണിസ്റ്റ് നേതാവായിരുന്നു **വി.ബി. ചെറിയാൻ** (വാളംപറമ്പിൽ ബഹനാൻ ചെറിയാൻ) (ജനനം: മരണം :2 മാർച്ച് 2013). സി.പി.ഐ. എം മുൻ സംസ്ഥാന കമ്മറ്റിയംഗവും സി.ഐ.ടി.യു നേതാവുമായിരുന്നു. സി.ഐ.ടി.യു ദേശീയ സെക്രട്ടറിയായി പ്രവർത്തിച്ചിട്ടുണ്ട്.

സി.പി.ഐ എമ്മിലെ വിഭാഗീയതയുടെ തുടക്കമെന്ന് വിശേഷിപ്പിക്കപ്പെടുന്ന സേവ് സി.പി.എം. ഫോറത്തിന് നേതൃത്വം നൽകി എന്ന കുറ്റമാരോപിച്ച് 1998 ൽ അദ്ദേഹത്തെ ആ പാർട്ടിയിൽ നിന്നും പുറത്താക്കി. പിന്നീട്  ബി.ടി.ആർ- എ.കെ.ജി-ഇ.എം.എസ് ജനകീയവേദി രൂപവത്കരിച്ച് പ്രവർത്തിച്ചു. മാർക്‌സിസ്റ്റ് കമ്മ്യൂണിസ്റ്റ് പാർട്ടി ഓഫ് ഇന്ത്യ (യുണൈറ്റഡ്)  എന്ന സംഘടയുടെ കേരള ഘടകം രൂപീകരിക്കുകയും അതിന്റെ സംസ്ഥാന സെക്രട്ടറിയായായി തെരഞ്ഞെടുക്കപ്പെടുകയും ചെയ്തു. ന്യൂ ട്രേഡ് യൂണിയൻ ഇനിഷ്യേറ്റിവ് ദേശീയ വൈസ് പ്രസിഡണ്ടാണ്. 
## ജീവിതരേഖ
തിരുവല്ല: നിരണം, കടപ്ര വാളംപറമ്പിൽ വി.സി. ബെഹനാന്റെയും ചിന്നമ്മയുടെയും മൂത്തമകനായി ജനിച്ചു.  വിദ്യാർഥിരാഷ്ട്രീയത്തിലൂടെ പൊതുരംഗത്തെത്തി. അദ്ദേഹം കേരള സ്റ്റുഡന്റ്സ് ഫെഡറേഷനിലൂടെയാണ് രാഷ്ട്രീയ പ്രവർത്തനത്തിലേക്ക് കടന്നത്. എസ്.എസ്.എൽ.സി. പരീക്ഷയിൽ റാങ്കോടെ വിജയിച്ചു. കളമശേരി സെന്റ് പോൾസ് കോളേജിൽ പ്രീഡിഗ്രി പഠനശേഷം തൃശൂർ ഗവ. എഞ്ചിനീയറിങ് കോളേജിൽനിന്ന്  ഇലക്ട്രിക്കൽ എഞ്ചിനീയറിങ്ങിൽ ബിരുദവും നേടി. ഫാക്ട്, കെ.എസ്.ഇ.ബി എന്നിവിടങ്ങളിൽ ഉദ്യോഗം നോക്കിയ അദ്ദേഹം പൂർണ്ണ സമയ പാർട്ടി പ്രവർത്തനത്തിനായി ജോലി രാജിവെയ്കുകയായിരുന്നു. 1987ലും 1996ലും നിയമസഭ തെരഞ്ഞെടുപ്പിൽ മൽസരിച്ചെങ്കിലും പരാജയപ്പെട്ടു. മാർക്സിസത്തെ സംബന്ധിച്ച് അവഗാഹമായ ധാരണയുണ്ടായിരുന്ന ചെറിയാൻ അടുത്തിടെ ദേശാഭിമാനി ദിനപത്രത്തിൽ എഴുതിയ ലേഖനപരമ്പരയിലൂടെ സി.പി.ഐ.(എം) ലേക്ക് തിരിച്ചുവരുമെന്ന ധാരണപരത്തിയിരുന്നു.  ഇപിഎഫ് ബോർഡ് ട്രസ്റ്റി, കൊച്ചി പോർട്ട് ട്രസ്റ്റ് ബോർഡ് അംഗം എന്നീ നിലകളിൽ പ്രവർത്തിച്ചു.

## തിരഞ്ഞെടുപ്പുകൾ

## അവലംബം

## പുറം കണ്ണികൾ
*ടൈംസ് ഓഫ് ഇന്ത്യയിലെ വാർത്ത
*ഒത്തുതീർപ്പിന് വഴങ്ങാത്ത ക്ലാസിക്കൽ കമ്യൂണിസ്റ്റ്‌

വർഗ്ഗം:ജനിച്ച വർഷം ഇല്ലാത്ത ജീവചരിത്രലേഖനങ്ങൾ
വർഗ്ഗം: 2013-ൽ മരിച്ചവർ
വർഗ്ഗം:ജനിച്ച ദിവസം ഇല്ലാത്ത ജീവചരിത്രലേഖനങ്ങൾ
വർഗ്ഗം:മാർച്ച് 2-ന് മരിച്ചവർ

വർഗ്ഗം:കേരളത്തിലെ സി.പി.ഐ.എം. പ്രവർത്തകർ
വർഗ്ഗം:സി.ഐ.ടി.യു. നേതാക്കൾ
വർഗ്ഗം:ജനിച്ച വർഷം ഇല്ലാത്ത ജീവചരിത്രലേഖനങ്ങൾ
കലാമണ്ഡലം രാമൻകുട്ടി വാരിയർ

കഥകളി സംഗീതജ്ഞരിൽ പ്രസിദ്ധനായിരുന്നു **കലാമണ്ഡലം  രാമൻകുട്ടി വാരിയർ**.  കലാമണ്ഡലം  നീലകണ്ഠൻ നമ്പീശൻ , ഉണ്ണികൃഷ്ണക്കുറുപ്പ്, എന്നിവരോടൊപ്പമാണ്` അദ്ദേഹം  അധികവും  പാടിയത്. പൊന്നാനിയായും  ശിങ്കിടിയായും  അദ്ദേഹം (കലാമണ്ഡലം  രാമു എന്ന പേരിലാണ്` അറിയപ്പെട്ടിരുന്നത്) നിരവധി കഥകളിയരങ്ങുകളിൽ പ്രവൃത്തിച്ചിട്ടുണ്ട്. ആലാപനത്തിൽ വേറിട്ട ശബ്ദമായിരുന്നു കലാമണ്ഡലം  രാമുവിന്റേത്. 

## ജീവചരിത്രം
പാലക്കാട് ജില്ലയിലെ ചെർപ്പളശ്ശേരിയിലാണ്` വാരിയരുടെ തറവാട്. ഒരു സാധാരണ വാരിയർ കുടുംബമായിരുന്നു. 

## അവലംബം
യുക്തിരാജ്യം

ലഘുചിത്രം|യുക്തിരാജ്യം സ്വതന്ത്ര ചിന്താ മാസിക
ഭാരതീയ യുക്തിവാദി സംഘത്തിന്റെ മുഖപത്രമാണ് **യുക്തിരാജ്യം** സ്വതന്ത്ര ചിന്താ മാസിക. 'ഭാരതീയ യുക്തിവാദി സംഘം' സംസ്ഥാന സെക്രട്ടറി ശ്രീനിപട്ടത്താനത്തിന്റെ പത്രാധിപത്യത്തിൽ കൊല്ലത്തു നിന്ന് പ്രസിദ്ധീകരിക്കുന്നു.
## അവലംബം


വർഗ്ഗം:മലയാളം പത്രങ്ങൾ
എസി പവർപ്ലഗ്ഗുകളും സോക്കറ്റുകളും

കെട്ടിടങ്ങളിലും മറ്റു ചിലയിടങ്ങളിലും വൈദ്യുത ഉപകരണങ്ങളെ ആൾട്ടർനേറ്റിങ് കറന്റ് (എസി) വൈദ്യുതി വിതരണ സംവിധാനവുമായി ബന്ധിപ്പിക്കുന്നതിനുപയോഗിക്കുന്ന ഉപകരണമാണ് **പവർപ്ലഗ്ഗുകളും സോക്കറ്റുകളും**. ഇലക്ട്രിക്കൽ പ്ലഗുകളും സോക്കറ്റുകളും വോൾട്ടേജിലും, ആമ്പിയറിലും, ആകൃതിയിലും, വലുപ്പത്തിലും, കണക്റ്റർ ഇനത്തിലും പരസ്പരം വ്യത്യാസപ്പെട്ടിരിക്കുന്നു. പ്ലഗുകളുടെയും സോക്കറ്റുകളുടെയും വ്യത്യസ്ത വോൾട്ടേജിലുള്ള ഘടകങ്ങൾ ലോകമെമ്പാടും ഉപയോഗിക്കുന്നു. 

ഗൃഹവൈദ്യുതീകരണത്തിൽ ഉപയോഗിക്കുന്ന സുരക്ഷാസംവിധാനമാണിത്. ടൂപിൻ ഉപയോഗിച്ചാൽ ലോഹകവചങ്ങൾ ഉള്ള വൈദ്യുത ഉപകരണത്തിൽ എന്തെങ്കിലും തകരാർ കൊണ്ട് അതിൽ വൈദ്യുത ചാർജ് പ്രവഹിക്കാൻ ഇടയായാൽ ഉപകരണം സ്പർശിക്കുന്ന വ്യക്തിയിലൂടെ വൈദ്യുതി ഭൂമിയിലേക്ക് ഒഴുകുന്നു. ഇതുമൂലം ആൾക്ക് ഷേക്കേൽക്കുന്നു. എന്നാൽ ത്രീപിൻകണക്ഷനിലെ എർത്ത് പിൻ ഭൂമിയുമായി ബന്ധിച്ചിരിക്കുന്നു.അതുകൊണ്ട് അമിത വൈദ്യുത ചാർജ് ഭൂമിയിലേക്ക് ഒഴുക്കി വിടുന്നു. ഉപകരണം സ്പർശിക്കുന്ന വ്യക്തി സുരക്ഷിതനാകുന്നു. ത്രീപിൻകണക്ഷനിലെ മൂന്നാമത്തെ വലിയ പിന്നാണ് എർത്ത് പിൻ. പിന്നിലെ ഫേസ് കണക്ഷൻ വൈദ്യുതിയിൽ സ്പർശിക്കും മുൻപേ തന്നെ എർത്ത് ലഭ്യമാക്കാനും (നീളം കൂടിയ പിന്നായതിനാൽ മറ്റു പിന്നുകളെ അപേക്ഷിച്ച ആദ്യം എർത്ത് സജ്ജമാകുന്നു) വൈദ്യുത പ്രതിരോധം കുറയ്ക്കാനാണ് ഇതിന് വണ്ണം കൂടുതലായി നിർമിച്ചിരിക്കുന്നത്. മറ്റ് രണ്ട് പിന്നുകൾ ഫേസും, ന്യൂട്രലുമാണ്.

## പുറത്തേക്കുള്ള കണ്ണികൾ

* Glossary of standards terms
* Change to UK electrical wire colors 2004
* Household electrical safety handbook, Electrical and Mechanical Services Department, Hong Kong
* Guidance Notes for the Electrical Products (Safety) Regulation (Electrical and Mechanical Services Department, Hong Kong)
* IEEE history of Australian power connectors  (in pdf format)
* South Africa Eskom: Wiring a Plug 

വർഗ്ഗം:വൈദ്യുതവിതരണോപകരണങ്ങൾ
വർഗ്ഗം:വൈദ്യുതീകരണം
സുധ സുന്ദരരാമൻ

ഇന്ത്യയിലെ വനിതാ രാഷ്ട്രീയ നേതാക്കളിൽ പ്രമുഖയും അഖിലേന്ത്യ ജനാധിപത്യ മഹിള അസോസിയേഷന്റെ ദേശീയ ജനറൽ സെക്രട്ടറിയുമാണ് **സുധ സുന്ദരരാമൻ**. ഇദ്ദേഹം സി.പി.ഐ.(എം.) കേന്ദ്ര സമിതി അംഗവുമാണ്.

## ജീവിതരേഖ
തമിഴ്‌നാട് സ്വദേശിയായ സുധ സുന്ദര രാമൻ ചെന്നെയിലെ എതിരാജ് കോളേജിൽ നിന്നും ഇംഗ്ലീഷ് സാഹിത്യത്തിൽ ബിരുദവും തത്വശാസ്ത്രത്തിൽ ബിരുദാനന്തര ബിരുദവും കരസ്ഥമാക്കി. അദ്ധ്യാപക ബിരുദം നേടിയശേഷം  അദ്ധ്യാപികയായി ജോലി ചെയ്തുവരവെയാണ് ഇവർ വനിതാ സംഘടനാപ്രവർത്തനങ്ങളിൽ സജീവമാകുന്നത്.  വിദ്യാർത്ഥിയായിരിക്കെ തന്നെ എസ്.എഫ്.ഐ. പ്രവർത്തനങ്ങളിൽ പങ്കെടുത്തുകൊണ്ടാണ് സംഘടനാ ജീവിതത്തിലേക്ക് കടക്കുന്നത്.

## സംഘടനാപ്രവർത്തനം
വിദ്യാഭ്യാസകാലത്ത് എസ്.എഫ്.ഐ. പ്രവർത്തനത്തിലൂടെയാണ് സുധാസുന്ദരരാമൻ പൊതുരംഗത്തെത്തുന്നത്. അദ്ധ്യാപികയായി ജോലി നോക്കവേ ജനാധിപത്യ മഹിളാ അസോസിയേഷനിലൂടെ വനിതാരംഗത്തെ പ്രവർത്തനങ്ങളിൽ സജീമായി. 1995 മുതൽ 2004 വരെ ആ സംഘടനയുടെ തമിഴ്നാട് ഘടകം സെക്രട്ടറി, പ്രസിഡന്റ് എന്നീ നിലകളിൽ പ്രവർത്തിച്ചു.  2004 ൽ ബൃന്ദാ കാരാട്ടിനു ശേഷം ജനാധിപത്യ മഹിളാ അസോസിയേഷന്റെ ദേശീയ ജനറൽ സെക്രട്ടറിയായി തെരഞ്ഞെടുക്കപ്പെട്ടു.

## അവലംബം

വർഗ്ഗം:സി.പി.ഐ.എം. നേതാക്കൾ
വർഗ്ഗം:തമിഴ്‌നാടിൽ നിന്നുമുള്ള കമ്മ്യൂണിസ്റ്റ് പാർട്ടി ഓഫ് ഇന്ത്യ (മാർക്സിസ്റ്റ്) നേതാക്കൾ
വർഗ്ഗം:1958-ൽ ജനിച്ചവർ
നെറ്റിയിൽ പൊട്ടൻ

ദക്ഷിണേഷ്യയിൽ ഉടനീളം കാണപ്പെടുന്ന ഒരു ശുദ്ധജല മത്സ്യമാണ് **നെറ്റിയിൽ പൊട്ടൻ**.കേരളത്തിലെ ചെറുതോടുകളിലും കുളങ്ങളിലുമൊക്കെ ഇവയെ കാണാം. നെറ്റിയിലെ വെളുത്ത പൊട്ടുകാരണം ഇവയെ പെട്ടെന്നു തിരിച്ചറിയാം.പൂഞ്ഞാൻ , മാനത്തുകണ്ണി ,പൊങ്ങൻ‌ചുട്ടി, ചൂട്ടൻ, ചുട്ടിപ്പൂശാൻ, വരയൻ പൂഞ്ഞാൻ, 

കണ്ണിച്ചാൻ,ചൊട്ടക്കുറിയൻ, നെറ്റിയിൽ പൊട്ടൻ , കണ്ണാം ചൂട്ടി, നെറ്റിയേൽ പൊന്നൻ അങ്ങനെ പല പ്രാദേശിക നാമങ്ങളിലും അറിയപ്പെടുന്നു. ശരാശരി 5 സെന്റി മീറ്റർ വരുന്ന ഇവയുടെ പരമാവധി വലിപ്പം 9 സെ.മീ ആണ്.

## ഇതും കാണുക

മാനത്തുകണ്ണി

## അവലംബം

വർഗ്ഗം:കേരളത്തിലെ മത്സ്യങ്ങൾ
വർഗ്ഗം:ശുദ്ധജല മത്സ്യങ്ങൾ
മാനത്തുകണ്ണി

ദക്ഷിണേന്ത്യയിലെ ജലാശയങ്ങളിൽ കണ്ടുവരുന്ന ഒരു ശുദ്ധജലമത്സ്യമാണ് **മാനത്തുകണ്ണി**(Striped panchax).  കുളങ്ങളിലും ജലസംഭരണികളിലും ഇവയെ വളർത്താറുണ്ട്. ശരാശരി 10 സെന്റിമീറ്റർ നീളം വരെ ഇവ വളരുന്നു. പെൺമത്സ്യങ്ങളെ അപേക്ഷിച്ച് നിറവും സൗന്ദര്യവും ആൺമത്സ്യങ്ങൾക്കാണ്. അക്വോറിയങ്ങളിലെ അലങ്കാരമത്സ്യങ്ങളായി വളർത്താറുണ്ട്. ചെറിയ കീടങ്ങളേയും ജല ജീവികളേയും ഇവ ഭക്ഷണമാക്കി വളരുന്നു. ഇലസസ്യങ്ങൾക്കിടയിൽ മുട്ടയിട്ട് 12മുതൽ 14 ദിവസങ്ങൾക്കുള്ളിൽ അവ വിരിഞ്ഞിറങ്ങുന്നു. ഇന്ത്യയിലും ശ്രീലങ്കയിലുമായി ഇവ വിതരണം ചെയ്യപ്പെട്ടുകിടക്കുന്നു.

## ഇതും കാണുക

നെറ്റിയിൽ പൊട്ടൻ

## അവലംബം
*

വർഗ്ഗം:ശുദ്ധജല മത്സ്യങ്ങൾ
ആർഗൈൽ, ടെക്സസ്

അമേരിക്കൻ ഐക്യനാടുകളിലെ ടെക്സസ് സംസ്ഥാനത്ത് ഡെന്റൺ കൗണ്ടിയിൽപ്പെട്ട ഒരു നഗരമാണ് **ആർഗൈൽ**. 2010ലെ സെൻസസ് പ്രകാരം നഗരത്തിൽ 3,282 പേർ വസിക്കുന്നു. മാസ്റ്റർ പ്ലാൻഡ് കമ്മ്യൂണിറ്റിയായ ലന്താന ആർഗൈലുമായി മേൽവിലാസം പങ്കുവയ്ക്കുന്നു.

## ഭൂമിശാസ്ത്രം
ആർഗൈൽ നഗരത്തിന്റെ അക്ഷരേഖാംശങ്ങൾ  (33.116422, -97.185461) എന്നാണ്.

യുണൈറ്റഡ് സ്റ്റേറ്റ്സ് സെൻസസ് ബ്യൂറോയുടെ കണക്കുപ്രകാരം നഗരത്തിന്റെ മൊത്തം വിസ്തീർണ്ണം  ആണ്. ഇതിൽ  കരപ്രദേശവും  (0.41%‌) ജലവുമാണ്

## അവലംബം


## പുറത്തേയ്ക്കുള്ള കണ്ണികൾ
* ടൗൺ ഓഫ് ആർഗൈൽ ഔദ്യോഗിക വെബ്സൈറ്റ്
* ''ദി ക്രോസ്റ്റിംബേഴ്സ് ഗസെറ്റ്''
* ''ദി ആർഗൈൽ സൺ'' 
* ആർഗൈൽ സ്വതന്ത്ര സ്കൂൾ ഡിസ്ട്രിക്റ്റ്
* 

വർഗ്ഗം:ഡാളസ് - ഫോർട്ട്‌വർത്ത് മെട്രോപ്ലക്സ്
വർഗ്ഗം:ടെക്സസിലെ ഡെന്റൺ കൗണ്ടിയിലെ ജനവാസപ്രദേശങ്ങൾ
വർഗ്ഗം:ടെക്സസിലെ പട്ടണങ്ങൾ
വർഗ്ഗം:1881ൽ സ്ഥാപിതമായ ജനവാസപ്രദേശങ്ങൾ
ഓബ്രി, ടെക്സസ്

അമേരിക്കൻ ഐക്യനാടുകളിലെ ടെക്സസ് സംസ്ഥാനത്ത് ഡെന്റൺ കൗണ്ടിയിൽപ്പെട്ട ഒരു നഗരമാണ് **ഓബ്രി**. 2010ലെ സെൻസസ് പ്രകാരം നഗരത്തിൽ 2,595 പേർ വസിക്കുന്നു.
## ഭൂമിശാസ്ത്രം
ഡെന്റണു  വടക്കായി സ്ഥിതി ചെയ്യുന്ന ഓബ്രി നഗരത്തിന്റെ അക്ഷരേഖാംശങ്ങൾ  (33.307148, -96.983970) എന്നാണ്.

യുണൈറ്റഡ് സ്റ്റേറ്റ്സ് സെൻസസ് ബ്യൂറോയുടെ കണക്കുപ്രകാരം നഗരത്തിന്റെ മൊത്തം വിസ്തീർണ്ണം  ആണ്. ഇതിൽ  കരപ്രദേശവും  (0.73%‌) ജലവുമാണ്.

## അവലംബം

## പുറത്തേയ്ക്കുള്ള കണ്ണികൾ
* സിറ്റി ഓഫ് ഓബ്രി ഔദ്യോഗിക വെബ്സൈറ്റ്
* Aubrey historic photos from the Portal to Texas History
* 

വർഗ്ഗം:ടെക്സസിലെ പട്ടണങ്ങൾ
യുക്തിരേഖ

ലഘുചിത്രം|യുക്തിരേഖ
കേരള യുക്തിവാദി സംഘത്തിന്റെ മുഖപത്രമാണ് **യുക്തിരേഖ.** 1983 സെപ്തംബറിൽ യുക്തിരേഖ പ്രസിദ്ധീകരണമാരംഭിച്ചു. പവനനായിരുന്നു ആദ്യ പത്രാധിപർ.  7 വർഷം കോഴിക്കോട്ടുനിന്നു പ്രസിദ്ധീകരിച്ചു. 2000 മുതൽ തിരുവനന്തപുരത്തു നിന്നു പ്രസിദ്ധീകരിക്കുന്നു. യു. കലാനാഥനാണ് ഇപ്പോഴത്തെ പത്രാധിപർ.
## അവലംബം

## പുറം കണ്ണികൾ
*വെബ്സൈറ്റ് 

വർഗ്ഗം:മലയാളം പത്രങ്ങൾ
കേരളത്തിലെ ശുദ്ധജലമത്സ്യങ്ങളുടെ പട്ടിക

വർഗ്ഗം:കേരളത്തിലെ മത്സ്യങ്ങൾ
വർഗ്ഗം:കേരളവുമായി ബന്ധപ്പെട്ട പട്ടികകൾ
വർഗ്ഗം:കേരളത്തിലെ ജൈവവൈവിധ്യം
കരിമുതുക്ക്

ഒരിനം ഔഷധസസ്യമാണ് **കരിമുതുക്ക്** . ശ്രീലങ്കയടക്കം ഇന്ത്യൻ ഉപഭൂഖണ്ഡത്തിൽ കാണപ്പെടുന്നു. വിഷമയമായതിനാൽ ഇതിന്റെ ഇലകൾ കന്നുകാലികൾക്കു ഭക്ഷ്യയോഗ്യമല്ല. കിഴങ്ങുപോലെ വളരുന്ന വേരുകളും ഫലങ്ങളും ഔഷധയോഗ്യമായ ഭാഗങ്ങളാണ്. പാമ്പിൻ വിഷത്തിനു പ്രതിവിധിയായി ഇത് ഉപയോഗിക്കുന്നു. മറ്റു സസ്യങ്ങളിൽ പടർന്നാണ് ഇവ വളരുന്നത്. ക്ലിപ്പർ, ക്രൂയിസർ, ലെയ്സ് ശലഭം എന്നിവയുടെ ശലഭപ്പുഴുക്കൾ തിന്നുവളരുന്ന ഇലകളിൽ ഒന്ന് കരിമുതുക്കാണ്.

## ചിത്രശാല

## അവലംബം

* Blumea; Tijdschrift voor de Systematiek en de Geografie der Planten (A Journal of Plant Taxonomy and Plant Geography). Leiden 15:265.  1968
* 

## പുറത്തേക്കുള്ള കണ്ണികൾ

വർഗ്ഗം:ഔഷധസസ്യങ്ങൾ
വർഗ്ഗം:വള്ളിച്ചെടികൾ
വർഗ്ഗം:ശലഭപ്പുഴുക്കളുടെ ഭക്ഷണസസ്യങ്ങൾ
വർഗ്ഗം:വിഷസസ്യങ്ങൾ
വർഗ്ഗം:കേരളത്തിലെ സസ്യജാലം
വർഗ്ഗം:കേരളത്തിലെ അപൂർവ്വവും വംശനാശഭീഷണിയുള്ളതുമായ സസ്യങ്ങൾ
കരുവിലാഞ്ചി

ഒരു ഔഷധസസ്യ ഇനമാണ് **കുരുവിലാഞ്ചി** . സപുഷ്പികളിലെ സ്റ്റെമോനേസീ കുടുംബത്തിലാണ് ഇവ ഉൾപ്പെടുന്നത്. ചൈനീസ് പരമ്പരാഗത വൈദ്യത്തിലെ 50 ഇനങ്ങളിൽ ഒന്നാണ് ഇവ. ക്രാബ് ലോസ് മൂലം തൊലിപ്പുറത്തുണ്ടാകുന്ന അലർജിക്ക് ചികിത്സയ്ക്കായി ഉപയോഗിക്കുന്നു. മറ്റു സസ്യങ്ങളിൽ പടർന്നാണ് ഇവ വളരുന്നത്. ഇന്ത്യ, ചൈന, ബംഗ്ലാദേശ്, കമ്പോഡിയ, ലാവോസ്, മ്യാന്മാർ, തായ്‌ലന്റ്, വിയറ്റ്നാം എന്നിവിടങ്ങളിൽ കാണപ്പെടുന്നു.

## അവലംബം

## പുറത്തേക്കുള്ള കണ്ണികൾ

വർഗ്ഗം:ഔഷധസസ്യങ്ങൾ
വർഗ്ഗം:വള്ളിച്ചെടികൾ
ജാക്ക് ദി ജയന്റ് സ്ലയെർ

2013-ൽ പുറത്തിറങ്ങിയ ഒരു അമേരിക്കൻ ഫാന്റസി - സാഹസിക ചലച്ചിത്രമാണ് **ജാക്ക് ദി ജയന്റ് സ്ലയെർ**. ബ്രയൻ സിങ്ങർ ആണ് സംവിധാനം നിർവ്വഹിച്ചിരിക്കുന്നത്. ഇത് ജാക്ക് ആൻഡ്‌ ദി ബീൻ സ്റ്റാൾക്ക് , ജാക്ക് ദി ജയന്റ് കില്ലെർ എന്നി മുത്തശ്ശി കഥക്കളെ അടിസ്ഥാനം ആക്കി നിർമിച്ച ചിത്രം ആണ്.

## അവലംബം

## പുറം കണ്ണികൾ
* 
* 
* 
* 
വർഗ്ഗം:2013-ൽ പുറത്തിറങ്ങിയ ഇംഗ്ലീഷ് ചലച്ചിത്രങ്ങൾ
ചിക്കറി

ഒരിനം ഔഷധസസ്യമാണ് **ചിക്കറി** . ഇതിന്റെ പൂക്കൾ തെളിമയാർന്ന നീലനിറത്തിലും അപൂർവ്വമായി വെള്ളയോ പിങ്കോ നിറത്തിലുമാണ് കാണപ്പെടുന്നത്. കഫീൻ ഇല്ലാത്ത കാപ്പിക്കായി ഇത് ഉപയോഗിക്കുന്നു. പശുവളർത്തൽ കേന്ദ്രങ്ങളിൽ ഇവ വ്യാവസായികാടിസ്ഥാനത്തിൽ വളർത്തി പശുക്കൾക്ക് നൽകുന്നു. 10 മുതൽ 100 വരെ സെന്റീമീറ്റർ ഉയരത്തിൽ ചിക്കറി വളരുന്നു. പൂക്കൾക്ക് 2 മുതൽ 4 സെന്റീമീറ്റർ വരെ വലിപ്പമുണ്ട്. റൂട്ട് ചിക്കറി, ലീഫ് ചിക്കറി എന്നിങ്ങനെ ഇനങ്ങൾ കണ്ടെത്തിയിട്ടുണ്ട്. റൂട്ട് ചിക്കറി യൂറോപ്യൻ രാജ്യങ്ങളിൽ കാപ്പിക്കായി ഉപയോഗിക്കുന്നു. 

ഇന്ത്യൻ ഫിൽട്ടർ കോഫിയിൽ 30 മുതൽ 20 ശതമാനം വരെ ചിക്കറി ഉപയോഗിക്കുന്നുണ്ട്. കർണ്ണാടക, തമിഴ്നാട്, ആന്ധ്രാപ്രദേശ് എന്നിവിടങ്ങളിലാണ് ഇതിന് കൂടുതൽ പ്രചാരം.

## അവലംബം
* 1753. Species Plantarum 2: 813. 
* USDA, ARS, National Genetic Resources Program. Germplasm Resources Information Network - (GRIN) [Data from 07-Oct-06]. http://www.ars-grin.gov/cgi-bin/npgs/html/taxon.pl?10543 

## പുറത്തേക്കുള്ള കണ്ണികൾ

* Chicory Coffee - How Does it Taste? 
* ITIS 36762 
* Chicory photo and description
* Dogfish Head's Chicory Stout 
* History of Belgian Endive 
* Species of chicory and endive
* Edibility of Chicory: Edible parts and identification of wild Chicory.
* Chicory, from Nature Manitoba 

വർഗ്ഗം:ഔഷധസസ്യങ്ങൾ
വർഗ്ഗം:കുറ്റിച്ചെടികൾ
വർഗ്ഗം:ലെബനോനിലെ സസ്യജാലം
വർഗ്ഗം:ആസ്റ്റ്രേസീ
തോർ (ചലച്ചിത്രം)

2011-ൽ പുറത്തിറങ്ങിയ ഒരു അമേരിക്കൻ സൂപ്പർ ഹീറോ ചലച്ചിത്രമാണ് **തോർ**. കെന്നെത്ത് ബ്രനഘ് ആണ് സംവിധാനം നിർവ്വഹിച്ചിരിക്കുന്നത്. ഇത് മാർവെൽ സ്റ്റുഡിയോ നിർമിച്ച ചിത്രമാണ്. ഭൂമിയിലേക്ക് നാടുകടത്തപെട്ട ജർമൻ പുരാണത്തിലെ ചുറ്റികയേന്തിയ തോർ ദേവന്റെ കഥ പറയുന്നു (മാർവെൽ കോമിക്സിന്റെ സാങ്കല്പിക്ക ലോകത്തിൽ).

## അവലംബം

## പുറം കണ്ണികൾ

* 
* 
* 
* ''Thor'' Movie Hub at Marvel.com

വർഗ്ഗം:2011-ൽ പുറത്തിറങ്ങിയ ഇംഗ്ലീഷ് ചലച്ചിത്രങ്ങൾ
വർഗ്ഗം:മാർവെൽ സിനിമാറ്റിക് യൂണിവേഴ്‌സ് ചലച്ചിത്രങ്ങൾ
ചുള്ളിക്കണ്ടൽ

അക്കാന്തേസീ കുടുംബത്തില്പ്പെട്ട ഒരു കണ്ടൽ സസ്യമാണ് **ചുള്ളിക്കണ്ടൽ**. ശാസ്ത്രീയനാമം: അക്കാന്തസ് ഇലിസിഫോളിയസ. പ്രാദേശികമായി ചക്കരമുള്ള്, ഉപ്പുചുള്ളി, എന്നീ പേരുകളിലും അറിയപ്പെടുന്നു. ഇന്ത്യ, ശ്രീലങ്ക, മലേഷ്യ, ഓസ്ട്രേലിയ എന്നിവിടങ്ങളിലാണ് പ്രധാനമായും കണ്ടുവരുന്നത്.അഴിമുഖത്തും നദീതടങ്ങളിലും ചതുപ്പുനിലങ്ങളിലും മറ്റ് കണ്ടൽ വൃക്ഷങ്ങളോടൊപ്പം വളരുന്നു.

## സവിശേഷതകൾ

ഏറെ പൊക്കം വയ്ക്കാത്ത മുൾച്ചെടിയാണ് ചുള്ളിക്കണ്ടൽ. ഇലയുടെ വശങ്ങളിൽ അര ഡ്സനോളം മുള്ളുകൾ ഉണ്ടാവും. മുറിവേൽക്കാതെ ചുള്ളിക്കണ്ടൽ കാടിലേക്കു കടന്നു കയറുക പ്രയാസമാണ്. പൂക്കൾക്ക് ഭംഗിയുള്ള നീല നിറമാണ്. പൂക്കൾ ഏറെക്കാലം കൊഴിയാതെ നിൽക്കും. ഫെബ്രുവരി മുതൽ സെപ്തംബർ വരെയാണ് പൂക്കാലം.

## ഉപയോഗ്യത
പല രാജ്യങ്ങളിലും ചുള്ളിക്കണ്ടൽ ഔഷധപ്രാധാന്യമുള്ള ഒരു സസ്യമായി കരുതപ്പെടുന്നു. കായ രക്തശുദ്ധിക്കും പൊള്ളലിനും ലേപനമായി ഉപയോഗിക്കുന്നു. ഇല വാതസംബന്ധിയായ അസുഖങ്ങൾക്ക് നല്ല ഔഷധമാണെന്നു കരുതപ്പെടുന്നു.


File:Acanthus ilicifolius.jpg|ചുള്ളിക്കണ്ടൽ
File:Acanthus ilicifolius fruit.jpg|കായ
File:Holy Mangrove.jpg|പൂവ്


## അവലംബം

## പുറത്തേക്കുള്ള കണ്ണികൾ

വിഭാഗം:കണ്ടലുകൾ

വർഗ്ഗം:പുഷ്പിക്കുന്ന സസ്യങ്ങൾ
വർഗ്ഗം:ഹോർത്തൂസ് മലബാറിക്കൂസിൽ പരാമർശിച്ചിരിക്കുന്ന സസ്യങ്ങൾ
വർഗ്ഗം:കേരളത്തിലെ സസ്യജാലം
ഉപ്പട്ടി

അവിസീനിയ ജനുസ്സില്പ്പെട്ട ഒരു കണ്ടൽ സസ്യമാണ് **ഉപ്പട്ടി**. പ്രസിദ്ധ പേർഷ്യൻ ഭിഷ്വഗരൻ ആവിസെന്നയോടുള്ള ബഹുമാനാർത്ഥമാണ് ഈ സസ്യകുടുംബത്തിനു ആ പേർ ലഭിച്ചത്. ഇതേ സസ്യകുടുംബത്തിൽ പെട്ട അവിസീനിയ മറിന(ചെറു ഉപ്പട്ടി) എന്ന ഒരു കണ്ടലിനവും കേരളത്തിൽ കണ്ടുവരുന്നു.കേരളത്തിലുടനീളം കണ്ടുവരുന്ന ഒരു കണ്ടൽ സസ്യമാണ് **ഉപ്പട്ടി**. ഒറയി,ഉപ്പൂത്ത,ഉപ്പൂറ്റി എന്നി പേരുകളിലും അറിയപ്പെടുന്നു.വെളുത്ത മാൻഗ്രൂവ് എന്നും അറിയപ്പെടുന്നു.

കടുത്ത ലവണസാന്ദ്രതയുള്ള പ്രദേശങ്ങളിലും ,ഉപ്പിന്റെ സാന്ദ്രത കുറവുള്ള പ്രദേശങ്ങളിലും ഒരു പോലെ വളരും. വൃക്ഷത്തീനു ചുറ്റും പായ വിരിച്ച പോലെ മണ്ണിനു മുകളിലേക്ക് ഉയർന്നു നിൽക്കുന്ന  പതിനായിരക്കണക്കിനു ശ്വസനവേരുകൾ ഇവയുടെ പ്രത്യേകതയാണ്. ഇത് ജലജീവികൾക്ക് പ്രാണവായുവിന്റെ ലഭ്യത ഉറപ്പുവരുത്തുന്നു. ഇവിടം പലതരം ലോബ്സ്റ്ററുകൾക്കും , ചെമ്മീനിനും,ഞണ്ടിനുമൊക്കെ ആവാസകേന്ദ്രമാണ്.

## വിവരണം
15-20 മീറ്റർ പൊക്കം വയ്ക്കും. ഇലകൾക്ക് ഓവൻ ആകൃതിയാണ് (6-10 X 3-6 ) . പൂക്കൾക്ക് മഞ്ഞനിറം. ക്യാപ്സൂൾ വിഭാഗത്തിൽപ്പെട്ട വിത്തുകൾ (5-6 മി.മീ) മാതൃമരത്തിൽ വച്ച്തന്നെ മുളയ്ക്കാൻ കഴിവുള്ളവയാണ്.
പൂക്കളും വിത്തുവിതരണവും ജൂൺ-ആഗസ്ത് മാസങ്ങളിലാണ്. പൂക്കളിൽ ധാരാളം തേൻ ഉണ്ടാവും. തേൻ നുകരാൻ വിവിധയിനം തേനീച്ചകളും പലതരം വണ്ടുകളും എത്താറുണ്ട്. ഉപ്പട്ടി പൂക്കുമ്പോഴാണ് പല രാജ്യങ്ങളുടേയും തേനറകൾ നിറയുക.
## ഉപയോഗങ്ങൾ
തടി ഈടുള്ളതാണ്. വീട്,ബോട്ട് എന്നിവയുടെ  നിർമ്മാണത്തിനും വിറകായും ഉപയോഗിക്കാറുണ്ട്. ഇല നല്ല കാലിത്തീറ്റയാണ്. തൊലിയിൽ നിന്നും ഒരു തരം ചായം ഉണ്ടാക്കാം. 
## ചിത്രശാല


File:Avicennia Leaves.jpg|ഉപ്പട്ടിയുടെയും ചെറുഉപ്പട്ടിയുടെയും ഇലകൾ
File:Flowers of Avicennia officinalis.jpg|thumb|ഉപ്പട്ടിയുടെ പൂവ്
File:Avicennia officinalis fruit.jpg|thumb|ഉപ്പട്ടിയുടെ കായ
File:Mangroves at Muzhappilangad101 (6).jpg|ഇലയിൽകൂടി പുറന്തള്ളുന്ന ഉപ്പ് പരലുകൾ
File:Mangroves at Muzhappilangad, Kannur, Kerala 00 (5).jpg|thumb|ശ്വസന വേരുകൾ


## അവലംബം

## ഇതും കാണുക
*ചെറിയ ഉപ്പട്ടി

## പുറത്തേക്കുള്ള കണ്ണികൾ

വിഭാഗം:കണ്ടലുകൾ

വർഗ്ഗം:പുഷ്പിക്കുന്ന സസ്യങ്ങൾ
വർഗ്ഗം:കാൾ ലിനേയസ് നാമകരണം ചെയ്തവ
വർഗ്ഗം:ഹോർത്തൂസ് മലബാറിക്കൂസിൽ പരാമർശിച്ചിരിക്കുന്ന സസ്യങ്ങൾ
വർഗ്ഗം:കേരളത്തിലെ സസ്യജാലം
പൊന്നുംവള്ളി

കണ്ടൽക്കാടുകളിൽ കണ്ടുവരുന്ന ഒരു വള്ളിച്ചെടിയാണ് **പൊന്നുംവള്ളി** .കരിമീൻ വള്ളി എന്നും പേരുണ്ട്.
## കൂടുതൽ ചിത്രങ്ങൾ

Image:Common derris flower.jpg



## അവലംബം


## പുറത്തേക്കുള്ള കണ്ണികൾ

വർഗ്ഗം:വള്ളിച്ചെടികൾ
വർഗ്ഗം:പുഷ്പിക്കുന്ന സസ്യങ്ങൾ
വർഗ്ഗം:ശലഭപ്പുഴുക്കളുടെ ഭക്ഷണസസ്യങ്ങൾ
വർഗ്ഗം:ഫാബേസീ
വർഗ്ഗം:കേരളത്തിലെ സസ്യജാലം
വീട്ടിക്കാട്

ചെർപ്പുളശ്ശേരി പഞ്ചായത്തിൽ തൂതപുഴയുടെ തീരത്ത് സ്ഥിതി ചെയ്യുന്ന ഒരു ഗ്രാമമാണ് **വീട്ടിക്കാട്**. വർഷങ്ങൾക്കുമുമ്പ് വൻമരമായ വീട്ടി ധാരാളം ഉണ്ടായിരുന്നതിനാലാണ് ഈ പേരു വരാൻ കാരണം എന്ന് പറയപ്പെടുന്നു.

വീട്ടിക്കാടിൽ ഉൾകൊള്ളുന്ന സ്ഥലങ്ങൾ കാട്ടുകണ്ടം കൊരമ്പി മന്ദം കോളനി ചെറുപാറ നാളാലയം കുന്ന് എന്നി സ്ഥലങ്ങൾ ആണുവളരെ പ്രശസ്തമായത് വീട്ടിക്കാടിന്റെ വെസ്റ്റ് ഭാഗം അതായത് കാട്ടുകണ്ടം കൊരമ്പി ഭാഗം തൂത പുഴയാൽ അതി മനോഹരമാണ് തൂത പുഴയിൽ വർഷകാലം വന്നാൽ പുഴ നിറഞ്ഞു ഒഴുകുന്ന അതി മനോഹരം ആയ കാഴ്ച കാണാൻ ധാരാളം ആളുകൾ ഇവിടെ വരാറുണ്ട് 

വർഗ്ഗം:പാലക്കാട് ജില്ലയിലെ ഗ്രാമങ്ങൾ
തിരുമംഗലത്ത് നീലകണ്ഠൻ മൂസ്സത്

പതിനാറാം ശതകത്തിൽ ജീവിച്ചിരുന്ന പ്രസിദ്ധ പണ്ഡിതനായിരുന്നു തിരുമംഗലത്ത്‌ നീലകണ്‌ഠൻ മൂസ്സത്‌. വെട്ടത്തുനാട്ടിലെ സുപ്രസിദ്ധയായ തൃപ്രങ്ങോട്ടു ക്ഷേത്രത്തിനടുത്തുള്ള തിരുംഗലത്തില്ലത്താണു ജനനമെങ്കിലും രായിരമംഗലം ക്ഷേത്രത്തിനടുത്താണ്‌ ഇദ്ദേഹം താമസിച്ചിരുന്നത്‌ എന്നു കരുതപ്പെടുന്നു.  ഇദ്ദേഹം തുഞ്ചത്താചാര്യന്റെ ഗുരുവാണെന്ന് കരുതപ്പെടുന്നു. 
## കൃതികൾ
*മനുഷ്യാലയചന്ദ്രിക (തച്ചു ശാസ്ത്രം) 
*മാതംഗലീല(ആനച്ചികിത്സ)
*കാവ്യോല്ലാസം

## അവലംബം


വർഗ്ഗം:കേരളത്തിലെ സംസ്കൃതപണ്ഡിതർ
ടി. ഓസ്റ്റിൻ

**സർ തോമസ് ഓസ്റ്റിൻ** കെ.സി.ഐ.ഇ. (1887 ജൂലൈ 20 - 1976) ഇന്ത്യൻ സിവി‌ൽ സർവീസ് ഉദ്യോഗസ്ഥനും ഭരണകർത്താവുമായിരുന്നു. ഇദ്ദേഹം 1932 മുതൽ 1934 വരെ തിരുവിതാംകൂറിന്റെ ദിവാനായിരുന്നു.

## ആദ്യകാലജീവിതം
റെവ. ടി ഓസ്റ്റിൻ എന്ന ബ്രിട്ടീഷ് പാതിരിയുടെ മകനായാണ് തോമസ് ഓസ്റ്റിൻ 1887-ൽ ജനിച്ച‌ത്. പ്ലിമത്ത് കോളേജിലും കേംബ്രിഡ്ജിലെ ജീസസ് കോളേജിലുമായാണ് ഇദ്ദേഹം വിദ്യാഭ്യാസം പൂർത്തിയാക്കിയത്.

## ഇൻഡ്യൻ സിവിൽ സർവീസ്
1910-ൽ ഇദ്ദേഹം ഇൻഡ്യൻ സിവിൽ സർവ്വീസിൽ ചേർന്നു. താഴ്ന്ന നിലയിലുള്ള പല തസ്തികകളിലും ജോലി ചെയ്ത ശേഷമാണ് ഇദ്ദേഹത്തിന് 1929-ൽ നീലഗിരി ജില്ലയുടെ കളക്ടറായി ജോലി ലഭിച്ചത്. 1932 വരെ ഇദ്ദേഹം ഈ ലാവണത്തിൽ തുടർന്നു. ഇതിനു ശേഷം രണ്ടു വർഷത്തെ കരാറിൽ ഇദ്ദേഹത്തിന് തിരുവിതാംകൂർ ദിവാനായി ജോലി നൽകപ്പെട്ടു. പിന്നീട് ഇദ്ദേഹം മദ്രാസ് ഭരണകൂടത്തിന്റെ ചീഫ് സെക്രട്ടറിയായും ജോലി ചെയ്യുകയുണ്ടായി.

## മരണം
1976-ൽ 89 വയസ്സിലായിരുന്നു ഇദ്ദേഹം മരിച്ചത്.

## സ്ഥാനമാനങ്ങൾ
1945-ൽ ഇദ്ദേഹത്തിന് നൈറ്റ് കമാൻഡർ ഓഫ് ദി ഓർഡർ ഓഫ് ദി ഇൻഡ്യൻ എമ്പയർ എന്ന സ്ഥാനം നൽകപ്പെട്ടു.

ബാംഗളൂരിലെ ഓസ്റ്റിൻ ടൗൺ ഇദ്ദേഹത്തിന്റെ സ്മരണാർത്ഥമാണ് നാമകരണം ചെയ്യപ്പെട്ടത്. പട്ടണത്തിലെ കന്റോണ്മെന്റ് പ്രദേശത്ത് കുറഞ്ഞ വരുമാനക്കാർക്കായി ഇദ്ദേഹം വീടുകൾ പണിതിരുന്നു.

## അവലംബം

## സ്രോതസ്സുകൾ
* 

വർഗ്ഗം:തിരുവിതാംകൂറിന്റെ ദിവാന്മാർ
വർഗ്ഗം:1887-ൽ ജനിച്ചവർ
ഴാങ്ങ്ജിയാജിയെ ദേശീയോദ്യാനം

ചൈനയുടെ ഹുനാൻ പ്രവിശ്യയിലുള്ള അതുല്യമായ ഒരു സംരക്ഷിത ദേശീയോദ്യാനമാണ്‌ **ഴാങ്ങ്ജിയാജിയെ ദേശീയോദ്യാനം** () പ്രകൃതിരമണീയമായ വുലിങ്ങ്യുവാൻ പ്രദേശത്തുള്ള നിരവധി ദേശീയോദ്യാനങ്ങളിൽ ഒന്നാണിത്.

## ചരിത്രം

1982-ലാണ് ചൈനയുടെ ആദ്യ ദേശീയ വന ഉദ്യാനമായി ഴാങ്ങ്ജിയാജിയെ ദേശീയോദ്യാനം അറിയിക്കപ്പെട്ടത്. 

മെലിഞ്ഞു നീണ്ട തൂണുകൾ പോലിരിക്കുന്ന മലകളാണ് ഈ ദേശിയോദ്യാനത്തിലെ ഒരു പ്രധാന ആകർഷണീയത. തുടർച്ചയായി പല ലക്ഷം വർഷങ്ങൾ കൊണ്ടുള്ള മണ്ണൊലിപ്പു കാരണം താഴ്‌വരയെങ്ങും മുവ്വായിരത്തിലധികം സ്തൂപ രൂപത്തിലുള്ള മലകൾ രൂപം കൊണ്ടിട്ടുണ്ട്. പൊതുവേ തണുപ്പുള്ള പ്രദേശമായതിനാൽ ചെടികളും വൃക്ഷങ്ങളും തഴച്ചു വളരുന്ന പ്രദേശമാണിത്.   

ജെയിംസ് കാമറൂണിന്റെ അവതാർ എന്ന ചിത്രത്തിലെ പണ്ടോരാ എന്ന വിദൂര ഗ്രഹത്തിൽ കാണുന്ന, അന്തരീക്ഷത്തിൽ പൊങ്ങിക്കിടക്കുന്ന മലകൾ, ഴാങ്ങ്ജിയാജിയെ ദേശീയോദ്യാനത്തിൽ ചിത്രീകരിച്ചതാണ്. അവതാർ എന്ന ചിത്രം പ്രശസ്തമായതോടെ വിനോദ സഞ്ചാരികൾ കൂട്ടം കൂട്ടമായി ഴാങ്ങ്ജിയാജിയൊവിൽ എത്തിത്തുടങ്ങുകയും, അതിനെത്തുടർന്ന് ഈ പ്രദേശത്തെ ഒരു മല അവതാർ ഹാലേലൂയ എന്ന് ചൈന പുനർനാമകരണം ചെയ്യുകയുണ്ടായി.

## അവലംബം

വർഗ്ഗം:ചൈനയിലെ ദേശീയോദ്യാനങ്ങൾ
ഉളി

മരം, കല്ല് മുതലായ കാഠിന്യമേറിയ വസ്തുക്കൾ ചെത്തിമിനുക്കുവാനും രൂപപ്പെടുത്തുവാനും മറ്റും ഉപയൊഗിക്കുന്ന ഒരു പണിയായുധമാണ് **ഉളി** (ഇംഗ്ലീഷിൽ: **Chisel**). സാധാരണയായി ഉളിയുടെ മൂർച്ചയേറിയ ഭാഗം ഉരുക്കിലാണ് നിർമ്മിക്കുന്നത്. ഉളിയുടെ കൈപ്പിടി മരംകൊണ്ടോ മറ്റു ലോഹങ്ങൾകൊണ്ടോ നിർമ്മിക്കുന്നു. ഉളിയുടെ ആകൃതിയ്ക്കും വലിപ്പത്തിനും അനുസരിച്ച് അവയെ വെവ്വേറെ പേരിട്ട് വിളിക്കുന്നു. വീതുളി, ഇടതരം ഉളി, മെല്ലുളി, പിരിയൻഉളി തുടങ്ങിയവ ഉദാഹരണം. 

ഉളി ഉപയോഗിക്കുവാൻ ചുറ്റികയുടെയോ മറ്റു സമാന വസ്തുക്കളുടേയോ സഹായം കൂടിയേതീരു. വസ്തുക്കളുടെ ചെത്തിമാറ്റേണ്ട ഭാഗത്ത് ഉളിയുടെ മൂർച്ചയേറിയ ഭാഗം(വായ്ത്തല) വെച്ച് മുകൾഭാഗത്ത് ചുറ്റികൊണ്ടോ കൊട്ടുവടികൊണ്ടോ അടിച്ചാണ് ഉളി ഉപയോഗിക്കുന്നത്.

മരപ്പണിക്കുപയോഗിക്കുന്ന ഉളിയിൽ നിന്നും വ്യത്യസ്തമായിരിക്കും കൽപ്പടിക്കുപയോഗിക്കുന്ന ഉളി.

## ഉപയോഗം

ഉളിക്ക് അനേകം ഉപയോഗങ്ങളുണ്ട്.  മരപ്പണി, ശില്പനിർമ്മാണം(മരത്തിലും, കല്ലിലും), കൽപ്പണി തുടങ്ങിയ തൊഴിലുകളെ സംബന്ധിച്ചിടത്തോളം, ഉളി തീർത്തും ആവശ്യമായ ഒരു പണിയായുധമാണ്.   

## മരപ്പണി

വിവിധതരത്തിലുള്ള ഉളികൾ മരപ്പണിക്ക് ഉപയോഗിക്കുന്നു. മരത്തിന്റെ ചെത്തിമാറ്റേണ്ട ഭാഗത്തിനനുസരിച്ചാണ് ഉളി തിരങ്ങെറ്റുക്കുന്നത്. സാധാരണ മരപ്പണിക്ക് ഉപയോഗിക്കുന്ന ഉളികളിൽ നിന്നും വ്യത്യസ്തമായ ഉളികൾ കൊത്തുപണിക്ക് ഉപയോഗിക്കാറുണ്ട്. കൊത്തുപണിക്ക് വായ്ത്തലയുടെ വീതി കൂടിയ ഉളിയാണ് ആദ്യം ഉപയോഗിക്കുന്നത്. തുടർന്ന് വീതി കുറഞ്ഞ ഉളികൾ വിശദാംശങ്ങൾക്കായ് ഉപയോഗിക്കുന്നു. 

### വിവിധതരം ഉളികൾ

* butt chisel
* carving chisels
* corner chisel
* bevel edge chiselges.
* flooring chisel
* framing chisel
* slick:
* mortise chisel
* paring chisel
* skew chisel

## ഇതും കാണുക

* ചുറ്റിക
* Kaikot (കൈകോട്ട്)

## അവലംബം

* Reader's Digest Book of Skills & Tools ISBN 0-89577-469-0
നിക്കർ

പുരുഷൻമാരുടെയും ആൺകുട്ടികളുടെയും കാൽ മുട്ടുവരെയോ കണങ്കാൽ വരെയോ ഉള്ള അയഞ്ഞ കാലുറയ്ക്കാണ് മലയാളത്തിൽ **നിക്കർ** എന്ന് പറയുന്നത്. ആംഗല സമ്പർക്കം കൊണ്ട് ലഭിച്ച വസ്ത്രവശേഷമാണിത്. ഇംഗ്ലീഷിൽ (Knicker) ഇറക്കം കുറഞ്ഞതും അയഞ്ഞതുമാണ് നിക്കർ. എന്നാൽ, സ്ത്രീകളുടെയും പെൺകുട്ടികളുടെയും അടിവസ്ത്രത്തെയും നിക്കർ എന്നു പറയും.

## അവലംബം

വർഗ്ഗം:വസ്ത്രം
കേരളസംസ്ഥാന ചലച്ചിത്രപുരസ്കാരം 1971

മികച്ച ചിത്രത്തിനുള്ള 1971-ലെ കേരളസംസ്ഥാന ചലച്ചിത്രപുരസ്കാരം തോപ്പിൽ ഭാസി സംവിധാനം ചെയ്ത ശരശയ്യ കരസ്ഥമാക്കി. കരകാണാക്കടൽ സംവിധാനം ചെയ്ത കെ.എസ്. സേതുമാധവൻ മികച്ച സംവിധായകനുള്ള പുരസ്കാരവും സത്യൻ, ഷീല എന്നിവർ യഥാക്രമം മികച്ച നടൻ, നടി എന്നീ പുരസ്കാരങ്ങളും നേടി.

## ചലച്ചിത്രത്തിനു ലഭിച്ച പുരസ്കാരങ്ങൾ

## വ്യക്തിഗത പുരസ്കാരങ്ങൾ

## അവലംബം
മച്ചിത്തോൽ

കണ്ടൽ കാടുകളിലും മറ്റും കാണപ്പെടുന്ന ഒരു പന്നൽച്ചെടിയാണ് **മച്ചിത്തോൽ''( Acrostichum aureum**''). മച്ചിൻ തോൽ, നീർപന്നൽ എന്നെല്ലാം അറിയപ്പെടുന്നു.

## അവലംബം


വർഗ്ഗം:സസ്യങ്ങൾ
വർഗ്ഗം:കേരളത്തിലെ സസ്യജാലം
ജയൻ ചേർത്തല

ടെലിവിഷൻ പരമ്പരകളിലൂടെ മലയാളചലച്ചിത്രവേദിയിലെത്തിയ **ജയൻ ചേർത്തല**, ആലപ്പുഴ ജില്ലയിലെ ചേർത്തല താലൂക്കിലെ തണ്ണീർമുക്കം എന്ന കായലോരഗ്രാമത്തിൽ കുന്നത്തുവീട്ടിൽ രവീന്ദ്രനാഥൻ നായരുടേയും സരളാ ഭായിയുടേയും മകനായി ജനിച്ചു.

ആദ്യം സൂര്യ ടി.വി.യിലും തുടർന്ന് ഏഷ്യാനെറ്റ് ചാനലിലുമായി സംപ്രേഷണംചെയ്ത 'എന്റെ മാനസപുത്രി' എന്ന പരമ്പരയിലെ 'തോബിയാസ്' എന്ന കഥാപാത്രം ടെലിവിഷൻ പ്രേക്ഷകരുടെയിടയിൽ മികച്ച അഭിപ്രായംനേടി. 2001ൽ പുറത്തിറങ്ങിയ കാക്കി നക്ഷത്രം ആണ് ആദ്യ ചലച്ചിത്രം. എന്നാൽ  2005ൽ പുറത്തിറങ്ങിയ ചന്ദ്രോത്സവം ആണ് ഒരു അഭിനേതാവെന്നനിലയിൽ ജയന് പ്രേക്ഷകശ്രദ്ധ നേടിക്കൊടുത്തത്.

## കലാജീവിതം

ദൂരദർശനു വേണ്ടി ഉല്ലാസ് സുകുമാർ സംവിധാനം ചെയ്ത 'വലയത്തി'ലൂടെയാണ് സീരിയൽ രംഗത്തേക്കു ജയൻ ചുവടു വച്ചത്. തുടർന്ന് ഡിക്ടറ്റീവ് ആനന്ദ്, സ്വപ്നം, അമ്മ മനസ്സ്, മേഘം, ഓമനത്തിങ്കൾപക്ഷി തുടങ്ങി വിവിധ സീരിയലുകളിൽ തിരക്കായി. സതീഷ് ശങ്കർ സംവിധാനം ചെയ്ത 'എന്റെ മാനസപുത്രി'യിലെ തോബിയാസ് എന്ന വില്ലൻ കഥാപാത്രം ജയനിലെ അഭിനയശേഷി പുറത്തുകൊണ്ടുവന്നു. ആജാനുബാഹുവായ ജയന്റെ 'തോബിയാസ്' മലയാളികളുടെ സ്വീകരണമുറികളിൽ നിറഞ്ഞാടി.
:നിരവധി മലയാളചിത്രങ്ങളിൽ വില്ലൻ കഥാപാത്രങ്ങളെ അവതരിപ്പിച്ച ജയൻ മാന്ത്രികൻ എന്ന ചിത്രത്തിലൂടെ ഹാസ്യ കഥാപാത്രമായും വെള്ളിത്തിരയിലെത്തി.അൻപതിലധികം ചിത്രങ്ങളിൽ അഭിനയിച്ചു കഴിഞ്ഞ ജയൻ നൂറിലധികം ചിത്രങ്ങളിൽ ഡബ്ബിംഗ് ആർട്ടിസ്റ്റ് ആയും പ്രവർത്തിച്ചിട്ടുണ്ട് .

## അംഗീകാരങ്ങൾ

2008ൽ ദുബായിൽ ഏർപ്പെടുത്തിയ അമ്മ അവാർഡ്, അതേവർഷം തന്നെ ഏഷ്യാനെറ്റ് അവാർഡ്, 2009ലെ അടൂർഭാസി അവാർഡ്, ക്രിട്ടിക്സ് അവാർഡ്, മികച്ച സഹനടനുള്ള അവാർഡ് എന്നീ അംഗീകാരങ്ങളും ഈ നടന് ലഭിച്ചിട്ടുണ്ട്.
## ജയൻ ചേർത്തല അഭിനയിച്ച മലയാളചലച്ചിത്രങ്ങൾ

## അവലംബങ്ങൾ

വർഗ്ഗം:ആലപ്പുഴ ജില്ലയിൽ ജനിച്ചവർ
വർഗ്ഗം:മലയാളചലച്ചിത്രനടന്മാർ
വർഗ്ഗം:മലയാള ടെലിവിഷൻ നടന്മാർ